
ועדת העבודה, הרווחה והבריאות
09/06/2014

הכנסת התשע-עשרה
נוסח לא מתוקן

מושב שני
<פרוטוקול מס' 241>
מישיבת ועדת העבודה, הרווחה והבריאות
יום שני, י"א בסיון התשע"ד (09 ביוני 2014), שעה 10:00
<סדר היום:>
<הצעת חוק להגדלת הסיוע לניצולי שואה (תיקוני חקיקה), התשע"ד-2014>
נכחו:

<חברי הוועדה:> 
חיים כץ – היו"ר
אילן גילאון – מ"מ היו"ר
שולי מועלם-רפאלי

יעקב מרגי

רינה פרנקל

עדי קול

מיקי רוזנטל

משה גפני

דב חנין

יפעת קריב
<מוזמנים:> 
	גיא הרמתי
	–
	רפרנט ביטוח לאומי, אג"ת, משרד האוצר

	רבקה לויפר
	–
	רכזת רווחה וביטוח לאומי, אג"ת, משרד האוצר

	עפרה רוס
	–
	מנהלת הרשות לזכויות ניצולי השואה, משרד האוצר

	גליה מאיר-אריכא
	–
	היועצת המשפטית, הרשות לזכויות ניצולי השואה, משרד האוצר

	עמיחי פישמן
	–
	עו"ד, הרשות לזכויות ניצולי השואה, משרד האוצר

	שרה שהם
	–
	עו"ד, הרשות לזכויות ניצולי השואה, משרד האוצר

	יהודית חי
	–
	מנהלת תחום שיקום, הרשות לזכויות ניצולי שואה, משרד האוצר

	רוית ליברמן
	–
	מנהלת תחום תביעות, הרשות לניצולי שואה, משרד האוצר

	נתן בן יקיר
	–
	הלשכה המשפטית, הרשות לזכויות ניצולי השואה, משרד האוצר

	מאיר בניה
	–
	הרשות לזכויות ניצולי השואה, משרד האוצר

	שרי ורדי
	–
	ממונה ארצית ניצולי שואה האגף לסיוע משפטי, משרד המשפטים

	שי סומך
	–
	עו"ד, מח' ייעוץ וחקיקה, משרד המשפטים

	מתן אונגר
	–
	מנהל תחום קופות חולים, משרד הבריאות

	אייל חסידים
	–
	מנהל תחום, משרד הבריאות

	קולט אביטל
	–
	יו"ר, מרכז הארגונים לניצולי השואה

	שרון אסיסקוביץ
	–
	מינהל המחקר והתכנון, המוסד לביטוח לאומי

	לבנה עזרא
	–
	מנהלת תחום זקנה ושארים, המוסד לביטוח לאומי

	גבריאלה היילברון
	–
	ד"ר, מנהלת תחום בכירה, המוסד לביטוח לאומי

	רומי הוניג
	–
	נציגת הלשכה, לשכת עורכי הדין

	רפאל בן שושן
	–
	יו"ר ועדת התיאום של ארגוני יוצאי מרוקו

	ידיד דוד
	–
	יועמ"ש, ועדת התיאום של ארגוני יוצאי מרוקו

	מיכאל שיזף
	–
	פעיל, המשמר החברתי

	מרים גרבר
	–
	יו"ר העמותה הפרלמנטרית הישראלית בכנסת לפעולות לזכר השואה וסיוע לניצוליה

	אוד אשר
	–
	העמותה הפרלמנטרית הישראלית בכנסת לפעולות לזכר השואה וסיוע לניצוליה


<ייעוץ משפטי: >
נעה בן שבת
<מנהלת הוועדה:>
וילמה מאור
<רישום פרלמנטרי:>
אסתר מימון
<הצעת חוק להגדלת הסיוע לניצולי שואה (תיקוני חקיקה), התשע"ד-2014>
<היו"ר חיים כץ:>
בוקר טוב. היום יום שני בשבוע, י"ד בסיוון, 9 ביוני 2014. אני מתכבד לפתוח את ישיבת ועדת העבודה, הרווחה והבריאות, והנושא: הצעת חוק להגדלת הסיוע לניצולי שואה. אנחנו ממשיכים את הישיבה שהיתה לפני שבוע. בבקשה, גברתי היועצת המשפטית.
<נעה בן שבת:>
אדוני, היו כמה תיקונים מהדיון הקודם, ואנחנו עדיין לא דיברנו על סעיפים 3 ו-5א, עדיין לא הצבענו עליהם, לא אישרנו אותם. אולי אני אתחיל, אדוני, במעבר על כמה תיקונים קטנים שנכנסו לנוסח ואפשר יהיה להצביע עליהם. 

הוראה ראשונה נמצאת בסעיף 4 להצעת החוק. דובר על כך שלא תובא בחשבון קצבה שאינה עולה על 1,000 שקלים, קצבה בשל רדיפות הנאצים, לפי הגדרתה בחוק, הסכום הזה גם הוא ימודד. זאת הוראה אחת.
תיקון נוסף, אדוני, נמצא בהוראת המעבר. בהוראת המעבר אנחנו מבהירים כמה דברים. בעמ' 9, בסעיף 13(ד), אנחנו מבהירים שבמקרה ששולמו תגמול או הטבה בעד תקופה כלשהי, למשל מענק שנתי ששולם לפי החוק שקדם לו וכעת יהיה אדם זכאי למענק לפי החוק החדש, הוא לא יקבל בעד אותה תקופה, אלא רק פעם אחת את ההטבה או את הגמול. כמובן, זה צריך להיות בשיעור הגבוה מביניהם. אם זה לא מובהר פה בנוסח, נבהיר בנוסח.
<היו"ר חיים כץ:>
נתקן את הנוסח.

<נעה בן שבת:>
בסעיף קטן (ד)(1) אנחנו מבהירים שהתגמול העיקרי שאנחנו מדברים עליו זה התגמול העיקרי לדרגת נכות של 25%. זאת אומרת, אנחנו מעבירים את אותה קבוצה של 18,500 לדרגת הזכאות הבסיסית של החוק. אם הם ירצו לקבל אחוזי נכות גבוהים יותר, הם יצטרכו להגיש בקשה נפרדת, אבל ללא בקשה הם עוברים לתגמול העיקרי בשיעור של 25% נכות.
בסעיף קטן (ה) אנחנו מדברים על העברה לגמלת הבטחת הכנסה. ההעברה הזאת תתבצע עד סוף - - -
<גליה מאיר-אריכא:>
ההעברה מגמלת הבטחת הכנסה לנזקק.
<נעה בן שבת:>
נכון. מגמלת הבטחת הכנסה למעמד של נכה נזקק, וההעברה הזאת תתבצע עד תום שנת 2014. יכול להיות שהיא תתבצע באופן הדרגתי, אבל עד תום שנת 2014.
נוריד את ההוראה לעניין הניכויים, אף-אל-פי שמרגע שמתחילים להיות משולמים התגמולים - - -

<גליה מאיר-אריכא:>
מצוין שזה במקום זה.

<נעה בן שבת:>
התגמול יבוא במקום הבטחת ההכנסה.

סעיף קטן (ט) שנוסף פה מבהיר שההוראה לעניין הארכת המועדים להגשת ערר או ערעור על אותם נושאים שנשארים פה בחוק, הוא יחול על אותם עררים או ערעורים שטרם חלף המועד להגיש ערר או ערעור עליהם, זאת אומרת, עדיין הם בגבול 45 הימים שהיו, ואז הם יוכלו לקבל הארכה ל-60 ימים.

עוד הוראה שנוספה פה, שאנחנו מאריכים את המועד לתשלום התגמולים, כיוון שאנחנו כבר בחודש יוני. המועד לתשלום התגמולים – גם במקרים שיש תקופות שקודמות ל-1 ביוני וגם עבור חודש יוני הם ישולמו לא יאוחר מהמועד לתשלום התגמולים בעד חודש יולי, שזה ב-1 באוגוסט, אם אני מבינה נכון.
דבר נוסף. אדוני, ציינו בדיון הקודם שיש מענקים שנתיים. עד היום היתה מניעה לקבל מענק שנתי לפי החוק הזה, חוק הטבות, וגם מענק שנתי לפי חוק אסירי ציון וחוק מעמד ותיקי הממשלה, וההוראה הזאת בוטלה. כיוון שבאותם חוקים יש הוראה שאומרת שאין לתת הטבה בשני החוקים, אנחנו מציינים שאפשר יהיה לתת הטבה, את אותו מענק בשני החוקים, ולכך יש פה תיקון בסעיף 11 לחוק. 

אדוני, עכשיו אולי נחזור לסעיפים 3 ו-5א.

<היו"ר חיים כץ:>
את לא רוצה שנצביע על מה שתיקנת עכשיו? 
<נעה בן שבת:>
אני אשמח מאוד.

<היו"ר חיים כץ:>
תקריאי בצורה מסודרת על מה אנחנו מצביעים. 
<אילן גילאון:>
באיזה עמוד אתה?

<היו"ר חיים כץ:>
קראנו שבעה עמודים של תיקונים שסיכמנו בפעם שעברה. ישבו עורכות-הדין ותיקנו את הניסוחים. כולם מיטיבים. אתה יכול להצביע עליהם.

<אילן גילאון:>
בסעיף הזה אני אהמר, אבל הגשתי כאן הסתייגות.

<היו"ר חיים כץ:>
אנחנו נגיע אליה.

<נעה בן שבת:>
אנחנו בעמוד 5, סעיף קטן (ד), הסכומים האמורים בסעיף זה יעודכנו ב-1 בדצמבר בכל שנה, ופה קיים מנגנון העדכון, אבל זה חל על כל הסכומים בסעיף זה.
<היו"ר חיים כץ:>
הסברת את זה. ברגע שהסברת, תגידי איזה סעיף ונצביע עליו. אל תתחילי להסביר מחדש.
<נעה בן שבת:>
זה היה תיקון סעיף 4(ד). אדוני, אפילו אולי נצביע אחר-כך על כל החוק והתיקונים האלה - -
<היו"ר חיים כץ:>
הם ייכנסו.

<נעה בן שבת:>
- - הם ייכנסו באופן אוטומטי.

<היו"ר חיים כץ:>
מאה אחוז. עכשיו אנחנו רוצים לעבור על - - -

<נעה בן שבת:>
על הסעיפים ועל ההסתייגויות שהיו להם. אדוני, אולי נתחיל מהסתייגויות שעדיין לא בסעיפים הבעייתיים. היו שלוש הסתייגויות של חבר הכנסת גפני, אבל הן לא נוגעות לחוק הזה, לחוק ההטבות. הן היו צריכות להיות בחוק נכי רדיפות הנאצים. הסתייגות אחת התייחסה למדד, הוא ביקש שזה יהיה צמוד למדד - - -

<היו"ר חיים כץ:>
מדד "שמחת הקהילה".

<נעה בן שבת:>
אנחנו עדיין מחפשים איך קוראים לו. זו הסתייגות אחת.

<היו"ר חיים כץ:>
אנחנו נצביע על ההסתייגות של גפני. גפני ביקש שכל ההצמדות של החוק הזה יהיו צמודות למדד "שמחת הקהילה" או למדד "הקהילה" שמתפרסם פעמיים בשנה. אולי הוא יותר טוב ב-1%, אבל זה המדד שנכי צה"ל צמודים אליו. אולי הוא יותר טוב ב-1%, אבל יש בעיות בעדכונים ובהצמדות.

<גליה מאיר-אריכא:>
הבעיה שהוא מתפרסם באופן רטרואקטיבי - - -
<היו"ר חיים כץ:>
כן, אני לא חושב שזה צריך להיות, בייחוד לאנשים האלה, כדי שלא ידחו להם את הכסף בחצי שנה. הם יקבלו אפילו 1% פחות, אבל יקבלו בזמן. מי נגד ההסתייגות של גפני, ירים את ידו.
הצבעה

נגד ההסתייגות – פה אחד
ההצעה של חבר הכנסת גפני לא נתקבלה ותעלה למליאה כהסתייגות לקריאה השנייה ולקריאה השלישית.
<היו"ר חיים כץ:>
תודה רבה. כל חברי הכנסת שנמצאים פה, והם חמישה במספר – את מחליפה את עדי קול - - -

<יפעת קריב:>
לא ציינתי את זה, סליחה.

<היו"ר חיים כץ:>
הפילו את ההסתייגות של גפני. נעבור הלאה.

<נעה בן שבת:>
הסתייגות נוספת היתה של חבר הכנסת מיקי רוזנטל, חבר הכנסת מרגי וחברת הכנסת אורלי לוי-אבקסיס. היו שלוש הסתייגויות. נתחיל עם ההסתייגות שהתייחסה ליוצאי גרמניה שלא תבעו, הם לא רצו לתבוע מנימוקים אידיאולוגיים.
<היו"ר חיים כץ:>
300 איש.
<נעה בן שבת:>
אנחנו מבקשים בחוק הזה לאפשר לאנשים שאף-על-פי שלא נשללה זכותם לתבוע את הגרמנים –  חוק נכי הרדיפות מונע את האפשרות של מי שלא נשללה זכותו לתבוע את הגרמנים, מונע את האפשרות שלו לתבוע מהחוק הזה – עכשיו אנחנו אומרים שגם מי שלא נשללה זכותו, אבל הוא הוכיח שהוא עומד בתנאים של חוק נכי הרדיפות, כפי שמופיע פה, הוא יוכל לתבוע. ולכן הקבוצה הזאת - - -
<גליה מאיר-אריכא:>
הם כלולים. מי מביניהם שהוא יוצא המחנות והגטאות יקבל קצבה חודשית, ומי שלא יוצא המחנות והגטאות יקבל את המענק השנתי.
<מיקי רוזנטל:>
אף-על-פי שהם לא תבעו בזמנו, לא בגרמניה ולא בישראל, מכניסים אותם לקבוצה.

<היו"ר חיים כץ:>
לצורך העניין מכניסים אותם לחוק, ואז ההסתייגות הזאת יורדת. אין הסתייגות, כי היא נכנסת לחוק.

<גליה מאיר-אריכא:>
הם כבר כלולים.

<נעה בן שבת:>
זה מה שכתוב בחוק.
<היו"ר חיים כץ:>
ההסתייגות של מרגי, רוזנטל וגילאון - - -

<אילן גילאון:>
לא, אורלי.

<היו"ר חיים כץ:>
ואורלי היא ירדה.

<מיקי רוזנטל:>
אני רוצה להבין. אתם מכניסים בתיקון בחוק - - -
<היו"ר חיים כץ:>
הם חלק מהחוק.

<גליה מאיר-אריכא:>
מלכתחילה זה כלול בהצעת החוק. 

<נעה בן שבת:>
זה כלול בהצעת החוק, כי כתוב שאנשים - - -

<גליה מאיר-אריכא:>
לא כתוב במפורש "יוצאי גרמניה", כתוב שעל אף שיכול היה לתבוע ולא תבע, הוא גם כלול בחוק. כלומר, עצם העובדה שזכותו לא נשללה - - -
<היו"ר חיים כץ:>
גברתי, גם נעה אמרה שזה כך.
היה לנו עוד קטע עם משרד המשפטים. היו לנו 150 איש שרצינו לכלול אותם בתוך הספר הזה.

<שי סומך:>
אני ממשרד המשפטים. בדקתי את הנושא עם עמיתי בממשלה, יש התנגדות של משרד האוצר לשפר את - - -
<קולט אביטל:>
גם ל-150?

<היו"ר חיים כץ:>
נצביע בהסתייגות ונעביר את זה.
<שי סומך:>
צריך לציין שאותה קבוצה של 150 גם תהיה זכאית לאותו מענק שנתי של 3,600 שקלים - - -
<היו"ר חיים כץ:>
אנחנו יודעים שהם קיבלו את ה-350 שקלים, ואנחנו יודעים שהקבוצה הזאת היתה – כמה בהתחלה?
<שי סומך:>
כמה מאות.

<היו"ר חיים כץ:>
כמה זה כמה מאות? גם 101 זה כמה מאות. אולי זה 800-700 ונשארו 150. באנו וביקשנו, וניתן לכם את זה בראש. תשמעו מה אני אומר לכם, אנחנו הולכים אתכם לאורך כל הדרך. משרד האוצר, רוצים לצאת להתייעץ? אנחנו מדברים על הקבוצה של סעיף 5א, 150 איש, להכניס אותם. בכביש תהיה חכם, אל תחשוב שאתה צודק. זה 150 איש שהולכים ונגמרים, היו 700.
<גיא הרמתי:>
אני מאגף התקציבים. ההצעה עולה 5 מיליון. ניסינו לעשות כמיטב יכולתנו עם מיליארד שקל, ואנחנו מתנגדים להצעה הזאת. אנחנו חושבים שהאנשים האלה יהיו זכאים למענק ולתרופות - - -
<קולט אביטל:>
למענק הזה נשארו גם רזרבות.

<היו"ר חיים כץ:>
סליחה, גברתי.

<גיא הרמתי:>
בנוסף, אותם אנשים מקבלים גם 4,600, זאת אומרת, שני מענקים. סך הכול זה כמעט 8,000 שקל מענק בכל ינואר, וזה על פני - - -
<היו"ר חיים כץ:>
כמה הם מקבלים?

<גיא הרמתי:>
הם מקבלים עוד מענק של 4,700, שהוגדל בחודש פברואר.
<היו"ר חיים כץ:>
כמה הם מקבלים לשנה?

<גיא הרמתי:>
לשנה הם מקבלים כ-8,000 שקל.
<היו"ר חיים כץ:>
כמה זה לחודש? אתה יודע, 750. אתה יודע לעשות את החשבון. כמה הוא יודע לחיות עם זה? 750 זה הרבה? תן לי להסביר. זה הרבה כסף בשביל בן-אדם כזה? הוא נוסע עם זה לחו"ל או קונה עם זה תרופות או חושב להדליק את החשמל או לא להדליק את החשמל? מה הוא עושה עם הכסף הזה?
<יפעת קריב:>
למה נובעת התנגדות? 
<היו"ר חיים כץ:>
5 מיליון.

<יפעת קריב:>
אנשים מוגדרים כניצולי שואה, זה פותח מעגלים - - -

<רינה פרנקל:>
150 איש – 5 מיליון? איך זה יכול להיות?

<יפעת קריב:>
תסבירו את הסיבה.
<רינה פרנקל:>
150 איש – 5 מיליון? זה לא יכול להיות, זה לא הגיוני.
<מיקי רוזנטל:>
הם עושים חישוב אם הם יחיו עד 120.
<היו"ר חיים כץ:>
לטווח של 20 שנה.

<גיא הרמתי:>
לא בשנה אחת.

<רינה פרנקל:>
5 מיליון לשנה – 150 איש? זה לא הגיוני בכלל.
<גליה מאיר-אריכא:>
צריך להסביר שאם רוצים להכיר בעובדי כפייה, צריך - - -
<היו"ר חיים כץ:>
סליחה, גברתי. סליחה. אני מבקש שתפרט את החשבון.

<גיא הרמתי:>
אני אפרט.

<היו"ר חיים כץ:>
אני רוצה על ה-150 ספציפית. אתה נוגע באנשים, יש לך עכשיו תעודות זהות, יש לך שמות. אני רוצה לדעת איך אתה מגיע ל-5 מיליון.

<רבקה לויפר:>
אני רכזת בתחום ביטוח לאומי-רווחה באוצר. הבעיה שלנו איננה העלות. אפשר לפרט את העלות, איך חישבנו ואיך הגענו אליה - - -

<היו"ר חיים כץ:>
דרך אגב, 5 מיליון זאת לא עלות תקציבית. את יודעת שזה 5,8 מיליון, זה לא עלות תקציבית.

<מיקי רוזנטל:>
בדיוק.

<היו"ר חיים כץ:>
עזוב, מיקי, נסתדר.

<מיקי רוזנטל:>
אני רק מחזק את ידיך. מה אכפת לך? תן לעזור לך.

<רבקה לויפר:>
מדובר כמובן בעלות, אך ההתנגדות שלנו לא נובעת דווקא מהעלות הזאת. ההתנגדות היא מכיוון שאם רוצים להכניס עובדי כפייה, זה אנשים שהיום נמצאים במה שמכונה "המעגל השני", ויושב-ראש הוועדה מבקש כרגע להכניס אותם למעגל הראשון.
<היו"ר חיים כץ:>
150 איש. אני לא מבקש את ה-18,000. שימי לב, יש פה חברי כנסת שבאו על הראש שלי ואמרו: איך אתה, כניצול שואה, שההורים שלך שרדו את אשוויץ והלכו כבר לעולמם, לא מכניס את עובדי הכפייה? איך אתה עושה את זה? אמרו לי.

<יפעת קריב:>
איך אתה עושה הפרדה בין ניצולי השואה?
<היו"ר חיים כץ:>
הם כבר בפנים. הם כבר קיבלו.

<יפעת קריב:>
לא כל עובדי הכפייה.

<היו"ר חיים כץ:>
ה-150 כבר קיבלו.

<מיקי רוזנטל:>
ה-150 האלה כבר אושרו. זה אחרת.

<היו"ר חיים כץ:>
יש לכם ברירה, או שאתם נותנים את זה, או שאנחנו מגישים הסתייגות ומעבירים אותה. אם לא, נמשוך את החוק, שיהיה לך ברור, גם במליאה. תתייעצו בבית. אנחנו רוצים את טובת ניצולי השואה.
<יפעת קריב:>
אני לא מצליחה להבין מי הקבוצה, ולמה הקבוצה הזאת כל-כך - - -
<היו"ר חיים כץ:>
גברת.

<יפעת קריב:>
אני רוצה להבין.

<היו"ר חיים כץ:>
מאה אחוז. תבואי לכל הדיונים. לא היית בפעם שעברה.

<יפעת קריב:>
כי הייתי במקביל בדיון. אין דיון של ניצולי שואה שאני לא נמצאת בו.

<היו"ר חיים כץ:>
מה זה מעניין אותי? אני לא עושה דיון על דיון.

<יפעת קריב:>
רק תגדיר לפרוטוקול - -

<היו"ר חיים כץ:>
נאמר. זה רשום.

<יפעת קריב:>
- - למה 150 האלה מיוחדים מעבר לכל שאר עובדי הכפייה.

<היו"ר חיים כץ:>
גברת, אני עונה לך. תלכי לפרוטוקול של הדיון שעבר. דיברו על זה כרבע שעה. הסבירו רבע שעה איך זה נולד, מאיפה זה בא. הכול מוסבר. אני לא מחדש עכשיו את הדיון של הפעם שעברה.

<גיא הרמתי:>
האם אפשר לבקש הפסקה בדיון להתייעצות?

<היו"ר חיים כץ:>
כן. 

<(הישיבה נפסקה בשעה 10:25 ונתחדשה בשעה 10:45.)>
<היו"ר חיים כץ:>
בוקר טוב, אנחנו מחדשים את הדיון בנושא הצעת חוק להגדלת הסיוע לניצולי השואה. בבקשה, גברתי.
<נעה בן שבת:>
אדוני, קודם ציינתי תיקון שהצעתי להכניס לסעיף 13(ט), לגבי ההצעות שעדיין לא חלף המועד להגשת ערר או ערעור עליהן. בסופו של דבר, העירו לי שזה אולי מיותר, שזה כבר עולה מהפרשנות. הרי אנחנו יודעים שהחוק מיום תחילתו לא יכול להאריך דברים שכבר פקע המועד להחלתם. הסעיף הזה מיותר ואני מבקשת להוריד אותו.
אדוני, הדיון שנעשה פה לפני כן נגע לסעיף 5א להצעת החוק. הסעיף האמור עוסק באותה קבוצה של 150 איש ולא הצבענו עליו בדיון הקודם בגלל הנושא הזה. אדוני, אני מבינה שההצעה שלך היא להוריד את הסעיף הזה ולהכניס את הקבוצה. לפי מה שמציעה הצעת החוק היא תקבל את המענק שהיא היתה מקבלת, 4,000 שקלים ועוד מענק של 3,600 החדש, ובמקום לתת לה את המענקים האלה, להכניס אותה לקבוצה הגדולה. זאת אומרת, בסעיף 3 להוסיף עוד קבוצה, למרות שהם לא יוצאי מחנות וגטאות. להוסיף אותם לקבוצה של סעיף 3, כפסקה נוספת בסעיף 3, ולבטל את סעיף 5א ואת ההפניות אליו. 

<היו"ר חיים כץ:>
כן. בהסתייגויות אני רוצה להעלות את זה כהסתייגות.
<נעה בן שבת:>
אפשר להתחיל מהסעיף הזה.
<היו"ר חיים כץ:>
אני מעלה הסתייגות שהסעיף הזה – תגדירי אותו.

<נעה בן שבת:>
אני אקרא קודם את סעיף 5א בנוסחו המוצע בהצעת החוק, בתיקונים שמוצעים פה, ונראה.
סעיף 6 – תיקון סעיף 5א. "בסעיף 5א לחוק העיקרי – (1) בסעיף קטן (א) – (א) ברישה, במקום "שאינו זכאי להטבות הקבועות בסעיף 3 או 4 וזכאי" יבוא "הזכאי"." הדבר הזה מאפשר את מתן שני המענקים לאותה קבוצה. 

<היו"ר חיים כץ:>
היום זה 7,600.
<נעה בן שבת:>
זה 4,000 ועוד - - -
<נעה בן שבת:>
4,000 ועוד 3,600.

<היו"ר חיים כץ:>
אם הם יקבלו מענק חודשי, כמה הם יקבלו?

<גיא הרמתי:>
אם הם יקבלו קצבה חודשית, זה יהיה 2,200 מינימום. בממוצע 3,300.
<נעה בן שבת:>
גם מענק שנתי.
<גיא הרמתי:>
לא. אם הם בקצבה חודשית זה מעגל ראשון.
<נעה בן שבת:>
האם הם לא יקבלו לפי נכי רדיפות?

<גיא הרמתי:>
הם יקבלו. לפי נכי רדיפות זה 2,200 מינימום ובממוצע זה 3,300 בגלל אחוזי הנכות השונים של האנשים.
<היו"ר חיים כץ:>
29,000 שקל לשנה תכפיל ב-150. זה 4.5 מיליון.
<רבקה לויפר:>
אנחנו לא חושבים שנוכל לגדר את זה רק ל-150 האלה, וזאת הסיבה להסתייגות.
<היו"ר חיים כץ:>
בכמה אתם חושבים שתצטרכו לגדר את זה?
<רבקה לויפר:>
צריך לבדוק את הנתונים. בגדול זה להכניס אנשים שהיום מוגדרים במעגל השני לתוך המעגל הראשון. והקבוצה הזאת של אותם 150 אנחנו לא יודעים אם ניתן להבחינה בצורה משפטית מהשאר, ולכן אנחנו מתנגדים.

<היו"ר חיים כץ:>
היום יש לא מעט אנשים שהם שונים מהקבוצה הזאת, כשהקבוצה הזאת מקבלת והם לא מקבלים, והם באותם תנאים.
<רבקה לויפר:>
יש המון דברים.
<היו"ר חיים כץ:>
מה ההבדל בין אותם 150 אחרים היום ומחר? מה ההבדל? מה יום מיומיים או 4 מיליון שקלים?
<רבקה לויפר:>
היום הם מקבלים איזה מענק.
<היו"ר חיים כץ:>
לטענתכם לא מגיע להם.

<רבקה לויפר:>
לא אמרנו אם מגיע או לא.

<היו"ר חיים כץ:>
אם הוא מגיע להם, הוא מגיע לעוד כמה אנשים אחרים.

<רבקה לויפר:>
לגבי המענק - - -
<היו"ר חיים כץ:>
למה אחרים לא מקבלים אותו?
<רבקה לויפר:>
אחרים יהיו זכאים עכשיו לקבל את המענק לפי תיקון החקיקה - - -
<היו"ר חיים כץ:>
כל האחרים יהיו זכאים לקבל את זה היום?
<דב חנין:>
מי זה האחרים?

<רבקה לויפר:>
לא. לא ה-18,000.
<גיא הרמתי:>
150 האיש האלה זה תיקון שהתקבל ב-2007 או ב-2008 - - -
<היו"ר חיים כץ:>
אנחנו יודעים, דיברנו על זה.

<גיא הרמתי:>
אז לא עלו הדקויות האלה בין האנשים האלה.
<היו"ר חיים כץ:>
למה לא קרה כלום מאז? אם היא קבוצה חריגה, למה אף אחד מהשלטונות או מהארגונים הפעילים למען זכויות ניצולי השואה לא עשה כלום עם זה?
<גיא הרמתי:>
קודם כול, זה עדיין תחום אפור. אנחנו לא אומרים שזה שחור או לבן, אבל הפערים היום בין הקבוצה הזאת של ה-150 איש לשאר הם לעניין מענק שנתי של 4,700 שקל. ברגע שהפער הזה הולך וגדל לקצבה - - -
<היו"ר חיים כץ:>
העלית אותו עכשיו ל-7,600.
<גיא הרמתי:>
נכון. זה עדיין מענק שנתי. ברגע שהפער יהיה, אחרי ההסתייגות שלך, בין קצבה חודשית של 29,000 שקל לשנה לבין מענק של 3,600, הפער יהיה יותר קשה.
<היו"ר חיים כץ:>
האם אתם מוכנים להעלות אותו ל-15,000?
<רבקה לויפר:>
לא נעשה עכשיו - - -

<היו"ר חיים כץ:>
למה לא? עכשיו לא מתאים לכם? החברה לא מתאימה? האנשים לא מתאימים?
<גיא הרמתי:>
אנחנו לא יכולים להחליט לבד.

<היו"ר חיים כץ:>
קולט, יש לנו אותו אינטרס.

<קולט אביטל:>
אני יודעת, רק תרשה לי להגיד כמה מילים.

<היו"ר חיים כץ:>
ודאי.
<קולט אביטל:>
אני לא מבינה את העניין הזה מסיבה פשוטה. ב-2007, כשחוקק החוק, עלה הנושא של עובדי הכפייה, של כל הקבוצה. העלינו הסתייגות. ההסתייגות הגיעה למליאה ב-3 במרץ 2008, וכדי להוריד את ההסתייגות הממשלה התחייבה מעל במת הכנסת שהקבוצה הזאת תקבל את הכסף ושהחוק יעבור בעתיד הקרוב מאוד.

<היו"ר חיים כץ:>
איזה כסף?
<קולט אביטל:>
מענק או קצבה חודשית.

<היו"ר חיים כץ:>
יש הבדל גדול בין מענק שנתי, שאולי הממשלה התחייבה והם מקבלים - - -
<קולט אביטל:>
הם לא התחייבו לשום דבר במפורש.

<היו"ר חיים כץ:>
הם עומדים במילתם למה שהם התחייבו מעל במת הכנסת. האנשים האלה מקבלים היום 4,000 שקל.
<קולט אביטל:>
הם לא מקבלים כלום.

<היו"ר חיים כץ:>
הם מקבלים.

<קולט אביטל:>
מה פתאום.

<עפרה רוס:>
יש קבוצה של 150 איש.
<היו"ר חיים כץ:>
מי גברתי?

<עפרה רוס:>
מנהלת הרשות - - -

<היו"ר חיים כץ:>
אני לא זוכר שקיבלת אישור לדבר. לא זכור לי העניין הזה.

<קולט אביטל:>
אני לא מתכוונת ל-150. אני גם לא מבינה את האיפה והאיפה בין 150 שכן הכירו בהם כעובדי כפייה לבין קבוצה של מקסימום 1,000 איש היום, כשאלף פעמים הבטיחו שייתנו להם את המענקים שלהם, ואני לא התווכחתי מה ייתנו להם, אלא שיכירו בהם בחוק. לא ברור לאף אחד מאתנו מה ההבחנה הזאת, מה האיפה ואיפה, מדוע ב-150 כן הכירו ובאחרים לא.
<היו"ר חיים כץ:>
מאחר ואתם כולכם חושבים שאתם עוזרים, אני אגיד לך עכשיו ואנחנו משחקים הכי פתוח. זה בדיוק מה שהאוצר אומר. רציתי לעשות סדק בקיר ודרך 150 האיש האלה, שעכשיו אני אוותר עליהם, בגלל הדברים שלך, להביא לכל ה-18,000. בא האוצר אומר: עזוב, אתה לא מחפש את ה-150, אתה מחפש את ה-18,000. כשעושים דברים כאלה, עושים אותם בשקט ולא בדוכן כזה, כי אי-אפשר להביא את זה. אם אנחנו רוצים – בתחבולות תעשה לך מלחמות.
<קולט אביטל:>
איזה תחבולות?
<היו"ר חיים כץ:>
בא האוצר ואומר שהם לא זכאים. היה לנו סדק, היה לנו סדק בקיר והיינו יכולים לפוצץ את הקיר. לא צריך על הכול לדבר. היה סדק של 150 איש שקיבלו אישור. על זה עכשיו הגדילו לו את המענק. הגדילו לו ל-7,600, והעלות הכללית היא 4.5 מיליון. את זה לא רציתי להגיד פה בכלל, אבל אתם אילצתם אותי. עושים סדק בקיר לאט-לאט ובסבלנות, למרות שאין פה הרבה סבלנות, כי כל יום 40 איש מהם הולכים, ואין לנו הרבה זמן. אנחנו רוצים לעשות מהלך ואנחנו רוצים לעזור לאותם אנשים. פה סביב השולחן הזה כולם, אבל כולם רוצים לעזור להם. אין אחד שלא רוצה לעזור להם.

קראת את הסעיף ואני אגיש הסתייגות.
<משה גפני:>
מה תהיה ההסתייגות שלך עכשיו?

<היו"ר חיים כץ:>
להעביר אותם ממענק לקבצה.

<נעה בן שבת:>
ההסתייגות שלו שבסעיף 3 תופיע השורה של מי שקיבל מענק חד-פעמי מאותה הצעת חוק, וסעיף 5א, האזכורים שלו יימחקו. 
נמשיך לקרוא את סעיף 5א. "הוא אינו מקבל קצבה בשל רדיפות הנאצים, קצבה לפי ההסכם עם גרמניה או קצבה מכוח סעיף 3, ולא קיבל קצבה כאמור בעד התקופה או חלקה שתחילתה ביום תחילתו חוק התוכנית להגדלת גמלאות הבטחת הכנסה לקשישים נזקקים ולסיוע לניצולי שואה (תיקוני חקיקה), התשס"ח-2008". הנוסח תוקן. זה רק תיקון נוסח, זה לא תיקון מהותי.

"(2) במקום סעיף קטן (ב) יבוא: "(ב) ההטבות שלהן זכאי מי שמתקיים בו האמור בסעיף קטן (א) הן כמפורט להלן:" – המראה החדש של הסעיף הזה לא שונה מהנוסח הכחול – "(1) פטור מתשלומי האגרה בעד החזקת מקלט טלוויזיה לפי חוק רשות השידור, התשכ"ה-1965; הפטור לפי פסקה זו יינתן גם אם הזכאות היא רק של אחד מבני הזוג המתגוררים באותה יחידת דיור שבה נמצא מקלט הטלוויזיה; (2) מענק הטבות שנתי בסכום של 4,000 שקלים חדשים, שישולם מאוצר המדינה עד 10 בפברואר של כל שנה; הסכום האמור יעודכן ב-1 בדצמבר בכל שנה (בפסקה זו – יום העדכון), בהתאם לשיעור עליית המדד החדש לעומת המדד הבסיסי; לעניין זה – "מדד" – מדד המחירים לצרכן שפרסמה הלשכה המרכזית לסטטיסטיקה; "המדד הבסיסי" – המדד שפורסם לאחרונה לפי יום 1 בדצמבר 2007; "המדד החדש" – המדד שפורסם לאחרונה לפני יום העדכון; (3) תוספת בשיעור של 10% מסכום הסיוע בתשלום שכר דירה ממשרד הבינוי והשיכון, למי שזכאי לסיוע כאמור." זה סעיף 5א בנוסחו כהצעת החוק. עכשיו אפשר להצביע על הנוסח הזה ועל ההסתייגות.
<היו"ר חיים כץ:>
מי בעד הצעת סעיף 5א כמי שהוקרא, ירים את ידו. 

הצבעה

בעד סעיף 5א – פה אחד
סעיף 5א אושר.
<היו"ר חיים כץ:>
כל חברי הכנסת שנמצאים ויש להם זכות הצבעה, והם חמישה במספר, תמכו, והסעיף הזה עבר. אחר-כך בהסתייגויות נעשה - - -
<נעה בן שבת:>
תצביע על ההסתייגות. ההסתייגות שלך היא ההצעה המקבילה שלא היתה מקובלת על חברי הכנסת.

<היו"ר חיים כץ:>
זו לא היתה ההסתייגות שלי, זה היה הסעיף.
<נעה בן שבת:>
זה היה הסעיף, נכון.

<אילן גילאון:>
יש לי הסתייגות להפוך את המענק לקצבה.

<היו"ר חיים כץ:>
אני מעלה הסתייגות ל-150 האנשים האלה, או כמה שאתם תגידו. אני לא יודע אם זה 150 או 170 או 140 או 300. הקבוצה הזאת שמוגדרת כ"יורי שטרן". הקבוצה הזאת, אנחנו לא יודעים כמה יש בה.
<אילן גילאון:>
"החבר'ה של יורי". תסביר את ההסתייגות שלך עוד פעם.

<היו"ר חיים כץ:>
הקבוצה הזאת שנכנסה בשנת 2007, כמוכרת חלקית, וקיבלה מענק שנתי של 4,000 שקלים. מאחר שאנחנו היום מנסים לשפר את איכות חייהם של ניצולי השואה ולתת להם עוד קצת כסף ולהגדיל קבוצות של אנשים שבאו לפה אחרי 53 ולא יכלו להגיש, אנחנו מנסים לשפר גם את האיכות של הקבוצה הזאת של אני לא יודע כמה, הקבוצהX  הזאת. הם קיבלו עד עכשיו מענקים ואנחנו נכניס אותם לקבוצה מסודרת שתקבל קצבה חודשית. זו ההסתייגות שלי. אני מעלה את זה להצבעה. מי בעד ההסתייגות, ירים את ידו. מי נגד ההסתייגות, ירים את ידו.
הצבעה

בעד – 3
נגד – 2 

ההצעה של יושב-ראש הוועדה, חבר הכנסת חיים כץ נתקבלה, ותיכנס להצעת החוק.

<היו"ר חיים כץ:>
ברוב של שלושה נגד שניים ההסתייגות עברה, והיא תעלה למליאה.

<נעה בן שבת:>
סליחה, אדוני, אם ההסתייגות עברה, היא הופכת לנוסח.

<היו"ר חיים כץ:>
היא הופכת לנוסח. יבוא משרד האוצר ויגיד: אני רוצה את הנוסח המקורי - - -
<נעה בן שבת:>
הוא צריך להסתייג אם הוא רוצה.

<היו"ר חיים כץ:>
הוא צריך להסתייג.

<גיא הרמתי:>
שר האוצר ישקול להגיש הסתייגות.

<היו"ר חיים כץ:>
ודאי. שר האוצר יסתייג, ואז אם ההסתייגות שלו עוברת במליאה, מתקבלת ההסתייגות שלו, אבל אז יש לנו אופציה למשוך את החוק לדיון נוסף בוועדה אם אנחנו לא מקבלים את ההסתייגות.
<וילמה מאור:>
תגביל אותו בזמן.

<נעה בן שבת:>
הוא יגיש היום את ההסתייגות. המטרה שלנו להעביר את החוק היום.

<וילמה מאור:>
אז תגביל אותו בזמן.

<היו"ר חיים כץ:>
הוא יבוא היום ויגיש את ההסתייגות שלו.

<נעה בן שבת:>
אדוני, אני מתנצלת. זו היתה טעות שלי מבחינת הסדר של ההצבעות. קודם הצבענו על נוסח הסעיף, הוא לכאורה עבר, ואחר-כך הצבענו על ההסתייגות. היינו צריכים לעשות את זה בסדר ההפוך. אדוני, אם אפשר, אני מבקשת דיון מחדש על שתי ההצעות האלה.

<היו"ר חיים כץ:>
אני מבקש רביזיה.

<נעה בן שבת:>
לעשות רביזיה על שני הדיונים האלה, להצביע ולהבהיר את שתי ההחלטות האלה.

<היו"ר חיים כץ:>
אני מבקש רביזיה למען שהסעיף ינוהל לפי הסדר הנכון. מי בעד הרביזיה, ירים את ידו.
הצבעה

בעד בקשת הרביזיה – 3
נגד – אין
נמנעים – אין 

הרביזיה נתקבלה.

<קריאה:>
הרביזיה זה בעוד חצי שעה.

<היו"ר חיים כץ:>
בסדר, חצי שעה. אין בעיה. מה סדר הדיונים שלנו? נעשה הפסקה, נחזור.

<מיקי רוזנטל:>
אתה יכול להמשיך בסעיפים אחרים.

<היו"ר חיים כץ:>
אני יכול להמשיך בסעיפים אחרים. 

<מיקי רוזנטל:>
למה לך לעכב? תן לי לעזור לך. כדאי לך.

<היו"ר חיים כץ:>
קיבלנו את הרביזיה ונעשה בה דיון בעוד חצי שעה. תמשיכי בסעיפים אחרים.
<דב חנין:>
אדוני היושב-ראש, יש לי הצעה מעשית לשיקולך ולשיקול היועצת המשפטית. אנחנו נמצאים בקושי כשמצד אחד ברור לכולנו שאנחנו רוצים להעביר את החוק, אפילו במהדורה יותר מצומצמת, כי החוק הזה מיטיב עם הרבה מאוד אנשים ויעשה להם שינוי גדול. מצד שני - - -

<היו"ר חיים כץ:>
החוק יעבור היום.

<דב חנין:>
יפה. מצד שני, ברור לנו, בכל ורסיה שנאשר פה בוועדה, שיהיו קבוצות שלדעתנו ראוי לתת להם מענה, אבל אנחנו לא יכולים. ההצעה שאני מציע לשקול היא לפצל את אותן קבוצות שאנחנו לא מסוגלים לתת להן מענה כרגע, לפצל אותן מנוסח החוק, להעביר את החוק במהדורה שאפשר להעביר אותו עכשיו, להשאיר בפני הוועדה את הסוגיות האחרות שכרגע אנחנו לא מסוגלים לתת להן מענה.
<היו"ר חיים כץ:>
יפה לך.

<נעה בן שבת:>
אדוני, מבחינה תקנונית יש עם זה בעיה.

<דב חנין:>
אני רוצה לענות על הבעיה. החוק שנמצא בפנינו, אדוני, הוא חיבור של הצעת החוק הממשלתית עם הצעות חוק פרטיות. הצעות החוק הפרטיות מרחיבות יותר לעומת הצעת החוק הממשלתית. הפנתה אותי היועצת המשפטית של הוועדה לנוסח שאומר שאנחנו מתבססים על הנוסח של הקריאה הראשונה. אני רוצה להפנות אותך, גברתי, לסעיף 1 של הקריאה הראשונה שאומר: "מטרתו של חוק זה לקבוע הסדרים להגדלת הסיוע הניתן לניצולי שואה החיים בישראל". זה סעיף מאוד-מאוד רחב. מתוך הסעיף הרחב הזה - - -

<נעה בן שבת:>
הסעיף הזה פוצל לוועדת העלייה והקליטה. סעיף המטרה הוא בוועדת העלייה והקליטה.
<דב חנין:>
סעיף המטרה לא בפנינו?

<היו"ר חיים כץ:>
לא, והוא עבר.
<יפעת קריב:>
אתה צודק, צריך להעביר את זה במליאה. אני מסכימה אתך שאין סיבה לעכב את זה.
<דב חנין:>
אני מייד אמצא - - -

<היו"ר חיים כץ:>
את כל ההצעות שלך תציע בעוד חצי שעה כשנחדש את הדיון ברביזיה.

אילן, בוא תהיה מנהל.
<(היו"ר אילן גילאון, 11:09)>
<היו"ר אילן גילאון:>
עכשיו נעביר מה שאנחנו רוצים...
<נעה בן שבת:>
הבעיה היא בהוראה שמתייחסת לפיצול, הוראת סעיף 84 לתקנון מתייחסת לפיצול והיא אומרת שבפיצול יפורטו החלקים מנוסח הצעת החוק שאושר בקריאה הראשונה. הנוסח שאושר בקריאה הראשונה הוא רק הנוסח הכחול, זה נוסח ההצעה, לכן - - -
<דב חנין:>
חלקים לפי התקנון בנוסח החדש שלו כוללים או הוראות סעיפים או למשל נושאים. גברתי תקרא את ההוראה, היא לא בפני - - -
<נעה בן שבת:>
אם יש נושא בהצעת החוק שאתה מעוניין לפצל, שהוא לא יעבור עם הצעת החוק הגדולה, איזה נושא  זה? הוא נושא שהיה בהצעת החוק שעברה בקריאה הראשונה.
<דב חנין:>
יפה. לצורך העניין הזה גברתי צריכה להשכיל אותי ולומר לי מה הדברים שפוצלו בינינו לבין ועדת העלייה והקליטה.
<נעה בן שבת:>
פרקים ב' ו-ה' וגם סעיף 6, למעט סעיף 6(ו) הועברו לוועדה שלנו. פרקים א', ג', ד' וסעיף 6(ו) הועברו לוועדת הקליטה.

<דב חנין:>
הבנתי. אצלנו פרקים ב' ו-ה' וסעיף 6.

<נעה בן שבת:>
סעיף 6 למעט סעיף קטן (ו).

<היו"ר אילן גילאון:>
תודה רבה. נעה, איפה אנחנו עכשיו?

<נעה בן שבת:>
נעבור לנושא של ההסתייגויות.

<היו"ר אילן גילאון:>
הסעיף הבא של ההסתייגות זה - - -

<נעה בן שבת:>
היו פה הסתייגויות של חבר הכנסת מיקי רוזנטל, אבל הוא לא נמצא. אני רוצה לקבל ממנו הבהרה על ההסתייגויות.
<היו"ר אילן גילאון:>
הוא תיכף חוזר. נמשיך הלאה ונחזור אליו עוד מעט.
<היו"ר אילן גילאון:>
יש הסתייגות שלי באיזה מקום.

<נעה בן שבת:>
נכון, לך יש שתי הסתייגויות חלופיות, גם של קבוצת מרצ וגם של סיעת העבודה. זאת אומרת, אחת מהן היא משלוש סיעות - - -
<היו"ר אילן גילאון:>
סליחה.

<נעה בן שבת:>
ההסתייגות שלך מציעה הסתייגות לסעיף 3, ונבהיר קודם לפני שנקרא את הסעיף, כדי לא לחזור על טעויות העבר.
ההסתייגות לסעיף 3 אומרת להכניס את עובדי הכפייה באופן מפורש לסעיף 3, זאת אומרת, בסעיף 3 להוסיף פסקה – אנחנו מגדירים את הגדרת מרדף – היום קיימות שתי הגדרות, הוא מקבל מקרן סעיף 2 או שהוא קיבל את התגמולים ליוצאי מחנות וגטאות. עכשיו מוצע להוסיף בו ש"הוא היה אדם נרדף ששהה בארץ עוינת ונאלץ לבצע עבודת כפייה עבור שלטון עוין או בהוראת נציגי שלטון עוין; לעניין פסקה זו "עבודת כפייה" – עבודה ללא שכר במשך תקופה רצופה ומשמעותית, שהאדם הנרדף היה צפוי לעונש לולא ביצע אותה; "אדם נרדף", "ארץ עוינת" ו"שלטון עוין" – כהגדרתם בסעיף 16 לחוק לעשיית דין בנאצים ובעוזריהם, התש"י-1950." בהמשך לכך יש תיקונים, כיוון שהדבר הזה יכניס גם את עובדי הכפייה לפי סעיף 5א לסעיף 3, ואז יהיה צריך לבטל את כל ההפניות לסעיף 5א.
<היו"ר אילן גילאון:>
זו הסתייגות אחת. יש הסתייגות חלופית שכוללת את כל מי שנולד - - -

<נעה בן שבת:>
ההסתייגות החלופית מתייחסת לאדם. מוסיפה באותה טכניקה להגדרת נרדף החדשה שתופיע בסעיף 3 "הוא שהה בארץ עוינת או נמלט, בסמוך לפני הכיבוש הגרמני, משטח שבתקופת השלטון הנאצי היה נתון למעשה למרותה של גרמניה; לעניין פסקה זו, "ארץ עוינת" – אחד מאלה: (א) גרמניה – בתקופת השלטון הנאצי שהחלה ביום ג' בשבט התרצ"ג (30 בינואר 1933) והסתיימה ביום כ"ה באייר התש"ה (8 במאי 1945); (ב)
שטח שבתקופת השלטון הנאצי היה נתון למעשה למרותה של גרמניה – בתקופה שהיה נתון למעשה למרותה של גרמניה; (ג) מדינה ששיתפה פעולה עם גרמניה, או מדינה או שטח שהיו נתונים למרותה של מדינה כאמור, לפי הרשימה המופיעה בטור א' לתוספת – בתקופת המלחמה שבין המדינה האמורה ובין מעצמות הברית, ואם בסמוך לפני התקופה האמורה הנהיג השלטון באותה מדינה מדיניות של רדיפות כלפי היהודים – גם באותה תקופה, הכל כאמור בטורים ב' ו-ג' לתוספת." בעקבות ההסתייגות הזאת יצטרכו לעשות תיקונים, כי היא ממילא מייתרת את סעיפים 4 ואת סעיף 5א, כפי שמוצע פה בהצעה. מוצע להוסיף פה תוספת ובה רשימת המדינות שבהן מדובר.
<היו"ר אילן גילאון:>
יש תיקון שבמקום שכתוב "משטר וישי", אפשר לכתוב "מרוקו". תוניסיה מופיעה. צרפת ומרוקו.
<רינה פרנקל:>
גם רוסיה לא מופיעה פה, אני לא יודעת למה. מדינות ברית-המועצות לשעבר לא מופיעות פה.
<נעה בן שבת:>
הרשימה הזאת - - -

<רינה פרנקל:>
מה הסיבה שהיא לא מופיעה?

<היו"ר אילן גילאון:>
זו טעות סופר.
<נעה בן שבת:>
אני לא חושבת. הרשימה הזאת הופיעה בדוח של ועדת גולדברג. אתם חושבים שאולי נפלו בה טעויות, אולי צריך לבדוק את הנושא הזה.

<היו"ר אילן גילאון:>
אני מקבל את התיקון הזה. 

<נעה בן שבת:>
אדוני, אם אנחנו מוסיפים פה מדינה, אנחנו צריכים להוסיף גם באיזה מועדים היא היתה נתונה לכיבוש.

<היו"ר אילן גילאון:>
תקבלי מועדים, בוודאי. כל הרעיון הוא כזה. חברים, מדובר כאן על הצעה מרחיקת לכת שלוקחת טיימינג ולוקיישיין. יש זמן ויש מקום והגיע הזמן לעשות מורטוריום שלם בנושא הזה. די עם הוויכוח ולהתיש את האנשים כל-כך הרבה זמן. האנשים האלה נעלמים. בכל שבוע 40 אנשים נעלמים מהקבוצה הזאת, זה דבר מטורף. לכן הגיע הזמן לעשות גרייס ובעניין הזה להיות לארג' עם ציבור שייהנה מן הדבר הזה, וכל מי שנולד בזמן הנתון תחת משטר נאצי לפי הרשימה שהגשנו, ולצורך הנושא הזה תוצג הרשימה הכוללת – אני מקבל את ההצעה – מבחינת הגדרתו יהיה זכאי לגמלה, מבלי להיכנס למה שהיה. אם זה לא יעבור, יש לנו חילופי חילופין. יש לנו הצעה יותר מרחיבה מאשר היום.
<נעה בן שבת:>
"איטליה – 17 בנובמבר 1938 עד 2 במאי 1945; אלבניה – 7 באפריל 1939 עד 29 בנובמבר 1944; אלג'יריה – 22 ביוני 1940 עד 8 בנובמבר 1942; בולגריה – 1 במרץ 1941 עד 16 בספטמבר 1944; בוקובינה – 17 ביוני 1941 עד 23 באוגוסט 1944; בסרביה – 17 ביוני 1941 עד 23 באוגוסט 1944; הונגריה 29 במאי 1938 עד ה-4 באפריל 1945; תוניסיה – 9 בנובמבר 1942 – אחרי הדיון הקודם ניגש אלי אדם ואמר לי שהתאריך צריך להיות תאריך של משטר וישי, מ-22 ביוני 1940, אבל אין לי דרך להתמודד היסטורית עם זה.

<(היו"ר חיים כץ, 11:17)>
<אילן גילאון:>
חשבתי שנספיק להעביר לפני שהוא מגיע...
<היו"ר חיים כץ:>
תעביר. תעביר.

<נעה בן שבת:>
אנחנו קוראים את ההסתייגויות החלופיות של סיעת מרץ. אחת ההסתייגויות היתה גם סיעת העבודה. היינו באמצע קריאת רשימת הארצות. אני מציע להשאיר את זה בתאריכים שנקבעו פה.
<אילן גילאון:>
התיקון שאני רוצה לעשות לזה, גברתי, זה רק לציין, כאשר מדובר על וישי, להוסיף "ומרוקו" וכל מדינות ברית-המועצות לשעבר על-פי אותו עיקרון.
<נעה בן שבת:>
באיזה תאריכים?

<אילן גילאון:>
על-פי אותו עיקרון.

<ידיד דוד:>
התאריכים של מרוקו זה כמו אלג'יר.

<אילן גילאון:>
העיקרון של המדינות האלה או שהן היו תחת השפעה נאצית או שהיו בשלטון הנאצי.

<רינה פרנקל:>
הן היו בשלטון נאצי, בוודאי.

<גליה מאיר-אריכא:>
אנחנו לוקחים את תאריך הכיבוש. 1942 זה התאריך של משטר וישי.

<נעה בן שבת:>
תוניסיה?
<אילן גילאון:>
תוניסיה מסרנו.

<גליה מאיר-אריכא:>
תוניסה – 1942. זה תאריך הכיבוש.

<נעה בן שבת:>
הם טענו שכבר ממשטר וישי הם היו נתונים למרות או שמשטר וישי - - -

<גליה מאיר-אריכא:>
אני רק רוצה להסביר בכל מה שנוגע לממשל וישי - - -

<היו"ר חיים כץ:>
זה כמו שאת באה לנאום ומציינת בתודות – תמיד יש נעלבים. זה שכחת, ההוא שכחת, לזה התכוונתי ולא אמרתי.
<נעה בן שבת:>
אלה מדינות ששיתפו פעולה. אנחנו מדברים על מדינות ששיתפו פעולה. מדינות ברית-המועצות שיתפו פעולה?
<רינה פרנקל:>
באוקראינה.

<דב חנין:>
השאלה היא, אדוני היושב-ראש - - -
<אילן גילאון:>
אדוני, הבאנו את הרשימה לצורך העיקרון. בכל מדינה שהיתה תחת השפעה נאצית או תחת שלטון נאצי מהתאריכים הרלוונטיים שייקבעו לפי תאריכים כרונולוגיים היסטוריים צריך לקיים את אותו כלל, גם אם האדם היה בן חודש אחד.
<דב חנין:>
אדוני היושב-ראש, אני מצטרף לדעה שאומרת שלא צריך להוסיף את הרשימה הזאת. אני חושב שצריך לקבוע עיקרון. עכשיו נקיים פה דיון בכנסת מה היה המצב בתוניסיה תחת משטר וישי?
<נעה בן שבת:>
אתה רוצה להוריד את הרשימה?

<אילן גילאון:>
הרשימה היא כמשל. העיקרון הוא הקובע. מה שקובע זה הטיימינג והלוקיישן.
<דב חנין:>
אדוני היושב-ראש, ברשותך, אני רוצה לחזור לנושא שהעליתי קודם.
<נעה בן שבת:>
אם אפשר קודם להשלים את נושא ההסתייגות. אני מצטערת, אדוני, חבל להשאיר את זה, כי מוצע פה תיקון בהסתייגות. למעשה בסעיף קטן (ג) אנחנו אומרים "מדינה ששיתפה פעולה עם גרמניה וכן מדינה או שטח שהיו נתונים למרותה של מדינה כאמור, בתקופה שהיו נתונים למרות", ואנחנו מורידים את הרשימה. זו ההסתייגות שלכם.
<אילן גילאון:>
או לפני שמורידים את הרשימה כותבים "למשל".

<נעה בן שבת:>
"למשל" אנחנו לא יכולים לכתוב, אנחנו יכולים להגיד מה העיקרון.

<אילן גילאון:>
את משפטנית. קיבלתי.

<דב חנין:>
אדוני היושב-ראש, אני חוזר לסוגיה שהעליתי קודם - - -
<היו"ר חיים כץ:>
כשנפתח את הרביזיה נראה מה אנחנו יודעים לעשות.
<דב חנין:>
אני אהיה חייב לרוץ לדיון אחר - - -
<היו"ר חיים כץ:>
הבנתי מה שאמרת. הבנתי, לפצל את הקבוצה.

<דב חנין:>
בדיוק. אני רוצה להציע את המסמר שעליו אנחנו יכולים לתלות את התמונה. הערתה של היועצת המשפטית היתה שאין לנו סעיף המטרה. 

לפי הערתה של היועצת המשפטית, אני מציע לפצל את סעיף 2(1)(א) שמדבר על מענק שנתי לפי דין אחר. ההצעה היא בנוסח הכתוב למחוק את ההגדרה הזאת. אני מציע לפצל את כל הנושא של מענק שנתי לפי דין אחר, וזה יאפשר לנו להעביר היום את כל הדברים שאנחנו מעוניינים בהם, להשאיר לדיון נוסף - - -
<נעה בן שבת:>
איך זה יאפשר, אדוני? מענק שנתי לפי דין אחר מוחק הפניה לחוק אסירי ציון ולחוק ותיקי מלחמה. אם אתה רוצה לפצל את כל נושא המענקים, אתה משאיר היום בחוץ את האנשים שאמורים לקבל מענק לפי סעיף 4 ולפי סעיף 5א.
<דב חנין:>
לא, זה לא מה שאני מבקש. אני מבקש לפצל את המענק השנתי לפי דין אחר שמוצע למחוק. אני מציע להשאיר בפני הוועדה את השאלה האם אנחנו רוצים מענק שנתי לפי דין אחר כלשהו - - -
<היו"ר חיים כץ:>
קודם כול, אני לא רוצה שהוא ייפגע. הם רוצים להגדיל את המענק מ-4,000 ל-7,600, שלא יצא מצב שאנחנו פוגעים.
<נעה בן שבת:>
הם רוצים לאפשר לקבל את המענק גם לפי החוקים האחרים וגם לפי החוק הזה, מה שהיה אסור עד היום.

<דב חנין:>
גברתי לא שמה לב למה שאמרתי. ההצעה בסעיף 2(1)(א)(1) היא למחוק את ההגדרה "מענק שנתי לפי דין אחר". אם אנחנו משאירים אצלנו בצריך עיון את השאלה של מחיקת ההגדרה הזאת ומה אנחנו רוצים להכניס במקומה – או למחוק אותה, או להרחיב אותה, או להתייחס אליה – זה משאיר בפנינו סוגיה של מענק שנתי שנוכל לבחון אותה בהידברות עם הממשלה, עם מסגרת זמנים פחות לחוצה וכך להעביר את החוק ולתת את הבשורה האפשרית היום.
<נעה בן שבת:>
אדוני, אפשר לפצל את הנושא הזה, אבל זה לא יביא את מה שמקווה חבר הכנסת חנין, בגלל שזה ישאיר לנו את אותה הגדרה של "מענק שנתי לפי דין אחר". זה יהיה הנושא, המענק השנתי לפי דין אחר, אבל זה לא יאפשר לנו לתלות באותה הגדרה את כל אותם עררים שרוצים להביא.
<דב חנין:>
למה? הסוגיה מענק שנתי לפי דין אחר.

<נעה בן שבת:>
כי זו לא הסוגיה, זה לא נושא של מענק שנתי של דין אחר. יש הגדרה מסוימת שאומרת מענק שנתי לפי אותם חוקים, ותיקי המלחמה ואסירי ציון.
<היו"ר חיים כץ:>
אין מה לעשות. מה ששלה, שלה. היכולות המשפטיות הן שלה, הרעיונות הטובים הם שלך. מה לעשות שהרעיונות הטובים לא עומדים בסוגיות המשפטיות.

<דב חנין:>
אם אנחנו משאירים בצריך עיון, גברתי, את השאלה על קיומו של מענק שנתי לפי דין אחר, אנחנו מאפשרים לעצמנו להגדיר בעתיד איזה מענק שנתי לפי דין אחר צריך להיות.

<נעה בן שבת:>
זה לא היה הנוסח שהיה בפני הוועדה. מה שהציעה הצעת החוק היא לקחת הגדרה שקיימת היום בחוק, והיא מאוד מצומצמת, לשני מענקים לפי חוקים אחרים, ומציעה למחוק אותה. זה הנושא וזה העניין.
<אילן גילאון:>
טוחנים מים כשכל צד מבין את הקטע שלו.
<היו"ר חיים כץ:>
איפה אנחנו, נעה?

<נעה בן שבת:>
ראינו את ההסתייגויות האלה. יש עוד הסתייגות שאני רוצה להבין למה היא התייחסה, אבל היא של חבר הכנסת רוזנטל, והוא לא נמצא כרגע פה. אולי נמתין ונדון על זה כשנדון על הרביזיה.
<היו"ר חיים כץ:>
הרביזיה בעוד שלוש דקות.

<וילמה מאור:>
בשעה 11:30.

<היו"ר חיים כץ:>
יש זמן.

<נעה בן שבת:>
יש פה הסתייגויות של חבר הכנסת גפני.

<היו"ר חיים כץ:>
הצבענו עליהן, נכון?

<נעה בן שבת:>
הצבענו על הסתייגות אחת שלו, אבל יש לו עוד שתי הסתייגויות שהוא מאוד רוצה להעלות פה, אבל באמת ההסתייגויות האלה נוגעות לחוק נכי רדיפות הנאצים. בעייתי לנו לבוא עכשיו, למרות שהחוקים האלה עברו ביחד בקריאה ראשונה - - -
<היו"ר חיים כץ:>
מה זה אומר, שהוא יכול לבקש את ההסתייגויות האלה?
<נעה בן שבת:>
הוא ביקש רביזיה בשביל להעלות את ההסתייגויות בוועדת הקליטה. יכול להיות שהרביזיה תידחה, שבקשתו לדיון מחדש תידחה, ואז הוא לא יוכל להעלות את ההסתייגויות. פורמלית, אדוני – פה היתה הצעת חוק בקריאה הראשונה, היא כללה גם את החוקים האחרים – בלוליינות אפשר להציע לו - - -
<היו"ר חיים כץ:>
בעברית, מה את אומרת?

<נעה בן שבת:>
בעברית אני אומרת, אדוני, שזה לא נכון להעלות את ההסתייגויות, ואנחנו לא עושים תיקונים עקיפים לחוקים אחרים אגב הסתייגות לחוק מסוים. אם חבר הכנסת גפני מאוד מתעקש, ניאלץ להעלות את ההסתייגויות שלו. עדיין לא הצבענו על ההסתייגויות, כי הן נוגעות - - -
<היו"ר חיים כץ:>
נעלה את ההסתייגויות שלו ונפיל אותן. אנחנו מתגלגלים ומתגלגלים. נקרא לו, תעלי את ההסתייגויות שלו.
<אילן גילאון:>
על ההסתייגות שלי לא הצבענו.

<נעה בן שבת:>
ההסתייגות של חבר הכנסת גילאון יחד עם סיעת העבודה - - -
<היו"ר חיים כץ:>
נחכה לגפני. נצביע על ההסתייגות של גילאון.
<נעה בן שבת:>
לגילאון היתה הסתייגות אחת והסתייגות חלופית. הסתייגות אחת להכניס את כל עובדי הכפייה, הסתייגות שנייה חלופית היתה להכניס את כל הקבוצות שהיו תחת מדינות שהיו גם תחת הכיבוש וגם נתונות למרות.

<אילן גילאון:>
הנה, הוא הגיע. אם היא תיפול, יש לי הסתייגות חלופית לחלופית.

<דב חנין:>
גברתי היועצת המשפטית, לא לעניין ההצבעה, אני רק מבקש להודיע למען הסדר שבסיעת חד"ש אנחנו מצטרפים לכל הסתייגויות של חבר הכנסת גילאון.
<היו"ר חיים כץ:>
גפני, אמרה היועצת המשפטית בהיעדרך שההסתייגויות שלך לא נוגעות לחוק הזה. אני יודע שבכל חוק אנחנו יכולים להעלות את כל ההסתייגות, עם זאת, אנחנו מבקשים ממך לא להעלות את ההסתייגויות - - -

<משה גפני:>
לא. לא. לא.

<היו"ר חיים כץ:>
אם אתה רוצה להעלות הסתייגות דיבור - - -

<משה גפני:>
זו לא הסתייגות דיבור. אני רוצה להעלות למליאה ואולי אני אצליח לגייס. אני מצביע בעד, ואני לא מבקש שיצביעו בעד. אני מבקש להעלות את ההסתייגויות האלה למליאה, אלא אם כן אתה תומך בזה.
<היו"ר חיים כץ:>
לא, לא. אני לא תומך בזה.

<נעה בן שבת:>
אני רוצה להבין. דיברנו על הנושא של המדד, אז אתה מציע שכל המדדים גם בחוק נכי רדיפות הנאצים יהיו במדד הקהילתי - - -
<היו"ר חיים כץ:>
הצבענו וזה נפל, זה יעלה למליאה. תלך על השתיים האחרות.

<נעה בן שבת:>
הנושא הנוסף שביקשת שלוב, תוניסיה - - -
<היו"ר חיים כץ:>
אתה לא מצביע בעד?

<משה גפני:>
לא, לא. האם היה פעם סיכום אתך שהפרתי? רק אתי הפרו סיכומים, ראש הממשלה ואחרים, אבל לא הפרתי אף פעם סיכומים.
<היו"ר חיים כץ:>
איפה פה עכשיו ראש הממשלה?

<משה גפני:>
לא, לא, לא.

<היו"ר חיים כץ:>
הוא לא פה, טוב.

<משה גפני:>
הוא לא פה. כן.

<נעה בן שבת:>
ביקשת להסיר את המגבלה של לוב, תוניסיה ורומניה, בלי לפרט את שמות המדינות. אני עדיין לא יורדת לסוף דעתך.
<משה גפני:>
כולל את כולם.

<נעה בן שבת:>
שזה יחול על כל מי ששהה בכל המדינות - - -

<משה גפני:>
כולל רומניה. כולן.

<נעה בן שבת:>
איזה מדינות?

<משה גפני:>
לוב, תוניסיה, רומניה. להכניס את זה כתיקון בחוק על הכול. 
<נעה בן שבת:>
דבר שלישי זה נושא ההטבות. פה אנחנו מדברים על מצבים שבהם גמלת נכה נזקק נשללת בגלל הגדלת הסכומים שתיעשה בוועדת הקליטה, אם היא תיעשה - - -
<משה גפני:>
היא לא תיעשה. עכשיו אני צריך להיות שם.
<נעה בן שבת:>
בנושא הזה אנחנו לגמרי תיאורטיים, כי גם הגדלת הסכומים לא בפנינו.

<משה גפני:>
אותו יחס.

<נעה בן שבת:>
אם יוגדלו הסכומים, כפי שייעשה בוועדת הקליטה, אתה אומר שהם יתבעו בתגמול נזקק, ואתה רוצה להבטיח שההטבות לא ייפגעו.
אם אפשר, להצביע על ההסתייגויות, הראשונה והשנייה והשלישית.

<היו"ר חיים כץ:>
תעלי אותן. 

<היו"ר חיים כץ:>
אנחנו מעלים את ההסתייגויות של גפני. מי נגד ההסתייגויות של גפני, ירים את ידו.
הצבעה

בעד – 1
נגד – 4 

נמנעים – אין
ההצעות של חבר הכנסת גפני לא נתקבלו ויעלו למליאה כהסתייגויות לקריאה השנייה ולקריאה השלישית.

<היו"ר חיים כץ:>
ארבעה נגד ואחד בעד, ההסתייגות לא התקבלה.
<משה גפני:>
שלוש ההסתייגויות.

<היו"ר חיים כץ:>
שלוש ההסתייגויות לא התקבלו.

<משה גפני:>
הן יבואו למליאה.

<היו"ר חיים כץ:>
יבואו למליאה.

<משה גפני:>
תודה רבה, אדוני.

<נעה בן שבת:>
יש הסתייגות של חבר הכנסת רוזנטל, חבר הכנסת, חבר הכנסת מרגי וחברת הכנסת אורלי לוי.
<מיקי רוזנטל:>
איזה מהן? היו לי שלוש.

<נעה בן שבת:>
דיברנו הבוקר על ההסתייגות לגבי הנושא של הגרמנים.

<מיקי רוזנטל:>
זה הוסדר.

<היו"ר חיים כץ:>
זה נפל.

<מיקי רוזנטל:>
הוא לא נפל. משכתי, כי זה הוסדר.
<היו"ר חיים כץ:>
לא משכת, אין בזה צורך.

<מיקי רוזנטל:>
גמרנו, חבל על הזמן. כולנו ממהרים.

<נעה בן שבת:>
הסתייגות שנייה דיברה על כך שמי ששהה בשטח של לוב, אלג'יר, תוניסיה או מרוקו, בזמן שהוא היה נתון למרותה של צרפת תחת משטר וישי, הוא ייכנס - - -
<מיקי רוזנטל:>
הוא ייכנס לחוק.

<נעה בן שבת:>
הוא ייכנס לחוק במובן הזה שהוא יוכל להיחשב כנרדף, ההוראות יחולו גם עליו. זו ההסתייגות. אתה רוצה את זה, לגבי איזה סעיפים? לגבי הסעיף של הקצבאות, המענק השנתי?

<מיקי רוזנטל:>
גם וגם.

<נעה בן שבת:>
לגבי כל הסעיפים.

<היו"ר חיים כץ:>
אפשר להעלות להצבעה.
<היו"ר חיים כץ:>
מי נגד ההסתייגות של מיקי רוזנטל, ירים את ידו. מי בעד?
הצבעה

בעד – 1
נגד – 5 

ההצעות של חבר הכנסת רוזנטל לא נתקבלו ויעלו למליאה כהסתייגויות לקריאה השנייה ולקריאה השלישית.

<היו"ר חיים כץ:>
ההסתייגויות נפלו.

<נעה בן שבת:>
הסתייגות נוספת של חבר הכנסת מיקי רוזנטל. היתה לו הסתייגות חלופית. הצעה אחת היתה להוסיף, אחרי סעיף קטן (ד), בסעיף 13, סעיף המעבר, ש"הוגשה בקשה לתגמול מוגדל לפי הכנסה או לתגמול לפי הכנסה על ידי מי שמתקיימות בו הוראות סעיף קטן (ד), ולא נתנה הרשות המוסמכת את החלטתה בבקשה בתוך 30 ימים מיום הדיון בה, יראו את הבקשה כאילו התקבלה והוכרה הנכות בדרגה שהתבקשה". אנחנו מדברים על אותה קבוצה שלפי הוראות המעבר הועברה כגוש אחד מקבלת ההטבות לפי החוק הזה לקבלת התגמולים לפי חוק נכי רדיפות הנאצים, ובאותה בקשה אמרנו שהם מקבלים את הרובד הבסיסי, התגמול העיקרי לדרגת נכות של 25%, אבל אם הם מגישים בקשה לתגמול מוגדל או לתגמול לפי הכנסה - - -
<מיקי רוזנטל:>
זה לא עניין כלכלי. אם לא יענו, זה קוצב את זמן התשובה. אם לא מגיעה התשובה, התשובה הופכת אוטומטית לחיובית. מדובר באנשים שאין להם תוחלת חיים עצומה. בתוך 30 יום חייבים לתת תשובה, כי אחר-כך הם יגידו שיש עומס בלתי סביר, עשרות אלפי פניות - - -
<היו"ר חיים כץ:>
משרד המשפטים, שמעת מה שהוא אומר?

<שי סומך:>
ההצעה שאם בתוך 30 ימים אין תשובה - - -

<מיקי רוזנטל:>
אם לא נענית תשובה שלילית או כל תשובה אחרת, התביעה מוכרת.
<היו"ר חיים כץ:>
כמה ימים אתם צריכים לתת תשובה?
<שי סומך:>
זו הרשות.

<עפרה רוס:>
תשובה נותנים מייד. השאלה אם מאשרים - - -

<היו"ר חיים כץ:>
לא משנה, תשובה. אם לא מאשרים, לא מאשרים.

<שולי מועלם-רפאלי:>
אם לא מאשרים – לא. אם כן מאשרים – כן. לא להתעלם.

<עפרה רוס:>
איזו תשובה אפשר לתת בתוך 30 יום, אבל בדיקה שתהיה במסות, שכל ה-18,500 יגישו באותה עת - - -
<מיקי רוזנטל:>
ברור לכם שזה מה שיקרה.
<היו"ר חיים כץ:>
כמה זמן צריך להערכתך אם ה-18,500 יגישו?

<עפרה רוס:>
תלוי כמה כוח-אדם נקבל.
<היו"ר חיים כץ:>
90 יום?
<עפרה רוס:>
תלוי כמה כוח-אדם נקבל.

<היו"ר חיים כץ:>
צריך לקבל פה החלטה.

<מיקי רוזנטל:>
אדוני היושב-ראש, ההסתייגות שלי נועדה בדיוק לעניין הזה, שיביאו כוח-אדם ויטפלו בדברים האלה. מספיק. 
<היו"ר חיים כץ:>
נכון, לאנשים האלה אין הרבה זמן לחיות.

<מיקי רוזנטל:>
אין. די. מספיק שיחקנו עם הדבר הזה.

<היו"ר חיים כץ:>
90 יום זה בסדר?

<עפרה רוס:>
90 יום זה בסדר.
<נעה בן שבת:>
מיום הדיון בבקשה? כרגע מוצע 30 ימים מיום הדיון בבקשה.
<מיקי רוזנטל:>
90 יום עם תשובה סופית, לא תשובה מנומסת: התקבלה פנייתכם.

<עפרה רוס:>
אם לאדם חסרים מסמכים, לא יכולה להיות החלטה בתוך 30 יום.
<היו"ר חיים כץ:>
את לא מקשיבה, את נעולה. אנחנו לא מדברים על ההחלטה. ייתנו לו תשובה: בקשתך הובאה לדיון, חסר לך כך וכך, חסר לך כך וכך. אתם לא צריכים לגמור את זה בתוך שבוע.
<עפרה רוס:>
בסדר גמור. זה אפשרי בתוך 90 יום.

<היו"ר חיים כץ:>
הם מקבלים את זה. 90 יום.

<נעה בן שבת:>
מיום הדיון בבקשה.

<היו"ר חיים כץ:>
מה אתה אומר באוצר?

<גיא הרמתי:>
אני מבקש להבין האם ההסתייגות אומרת שאם בתוך 90 יום - - -

<היו"ר חיים כץ:>
אין הסתייגות. אם אנחנו מתקנים את זה, הוא מושך את ההסתייגות.

<גיא הרמתי:>
הנוסח שאליו אתם מתכוונים, האם הוא אומר שתהיה תשובה חיובית - - -
<היו"ר חיים כץ:>
בתוך 90 יום הוא יקבל תשובה מהם: הנושא שלך בטיפול, תביא מסמך זה וזה, תעשה מסמך זה וזה.
<מיקי רוזנטל:>
לא רק בטיפול, הנושא הגיע לדיון. בחנו את הבקשה, כדי להשלים חסר המסמך זה וזה. אם אתם לא עושים את זה בתוך 90 יום, הבקשה נחשבת ככזאת שאושרה.

<גיא הרמתי:>
אני מבקש להתייחס כביכול לסנקציה הזאת שהיא לא סבירה בעינינו, בגלל שמחליטים פה מראש לקבל שהבן-אדם אכן - - - 

<מיקי רוזנטל:>
היא לא סבירה, כי מדובר באנשים שהם בגיל 80 או 90. הם לא יכולים לחכות לכם שנתיים ושלוש. אתם צריכים לטפל בזה במהירות ולהקדיש לזה את כוח-האדם הראוי.
<שולי מועלם-רפאלי:>
היא אומרת שהיא יכולה ב-90 יום, למה אתה חוסם את זה?

<היו"ר חיים כץ:>
הוא גמר כלכלה, הוא עובד באוצר, הוא יודע יותר טוב מהם.

<שולי מועלם-רפאלי:>
הוא רוצה בטובת ניצולי השואה כמו כולנו.

<גיא הרמתי:>
קודם כול, מדובר ב-90,000 איש עם פניות מכל הגוונים ומכל הסוגים.
<עפרה רוס:>
לא, אנחנו מדברים על 18,500 - - -

<מיקי רוזנטל:>
היא הנותנת, עוד יותר גרוע.

<גיא הרמתי:>
הרשות פועלת לפי חוק, ואם החוק מחייב אותה לענות בתוך 90 יום, היא תענה בתוך 90 יום, בלי קשר לסנקציה.
<היו"ר חיים כץ:>
החוק מחייב אותה ב-30 יום, ואנחנו רוצים שזה יהיה רציני.

<גיא הרמתי:>
הרשות עובדת לפי חוק. אם החוק מחייב אותה לעשות כן, היא תעשה כן. אנחנו מבקשים שזה לא יהיה קשור להחלטה לגופו של עניין של ניצול השואה, האם הוא יקבל או לא יקבל, בגלל מועד התגובה של הרשות. זה מה שאנחנו רוצים.

<היו"ר חיים כץ:>
תעלה את ההסתייגות. גם אם היא תיפול, נסדר לך עם האוצר היום שזה יעבור במליאה.

<מיקי רוזנטל:>
הרי אתה מעלה את זה להצבעה. אני לא רוצה לנצח אותם עכשיו שהם יגישו הסתייגות הפוכה. אני רוצה שתגיש את ההסתייגות, ואם היא תיפול, היא תעלה למליאה, והמטרה תהיה שזה ייגמר במליאה, שזה טובתך.
<אילן גילאון:>
תעלה את ההסתייגות ותצביע נגדה?
<היו"ר חיים כץ:>
הוא יעלה את ההסתייגות, אני אצביע נגדה, ואני אלך לסכם שזה יתקבל.

<מיקי רוזנטל:>
זה חייב להתקבל.

<היו"ר חיים כץ:>
זה חייב במליאה. בכל מצב, גם אם ההסתייגות עוברת פה עכשיו ובא האוצר ואומר: לא מקבל, הוא בא למליאה ומפיל את זה, זה הופך לנוסח הקבוע. אני רוצה להיות נחמד אליהם ולא לכופף אותם. אותו דבר.
<משה גפני:>
אדוני היושב-ראש - - -
<היו"ר חיים כץ:>
כן, אדוני.

<היו"ר חיים כץ:>
אני שמח לקבל את ניסיונך.

<משה גפני:>
הרי הוא הסכים - - -

<היו"ר חיים כץ:>
הוא לא הסכים לכלום, הוא הסכים להעלות מ-30 ל-90 - - -
<שולי מועלם-רפאלי:>
הוא הסכים ושלא תהיה סנקציה.

<מיקי רוזנטל:>
הוא לא הסכים שאם הם לא עונים - - -

<היו"ר חיים כץ:>
יש לנו 30 יום, הוא הסכים שזה יהיה 90. עם זאת, הוא לא נותן לך כלום, אז שיישאר 30.

<משה גפני:>
לא 90?
<היו"ר חיים כץ:>
בטח. היום זה 30. עכשיו אני מוכן בשביל לקבל את זה, שיהיה 90. 
<מיקי רוזנטל:>
אחרי 90 הפנייה הזאת מאושרת.

<היו"ר חיים כץ:>
אחרת לא עשינו כלום. זה יהיה 90. ההסתייגות כוללת 90 יום.
<נעה בן שבת:>
אנחנו מצביעים על ההסתייגות – 90 יום והחלטה.

<משה גפני:>
ומאושר.

<נעה בן שבת:>
הסברנו שההחלטה הזאת יכולה להיות גם: הבקשה לא אושרה, בגלל שחסר לך מסמך. זו גם החלטה לא לדון בבקשה או לא לקבל אותה, כי חסר מסמך. זו גם החלטה. 

<היו"ר חיים כץ:>
אנחנו מצביעים על ההסתייגות של מיקי רוזנטל. מי נגד ההסתייגות, ירים את ידו. תודה רבה.
<יפעת קריב:>
דקה, שנייה. תדייקי את הנוסח של ההסתייגות שאנחנו מצביעים עליה. 
<נעה בן שבת:>
אני אסביר. ההסתייגות מציעה שבסעיף 13 - - -

<יפעת קריב:>
בואו נראה שאנחנו מסכימים על מה אנחנו מצביעים בחוק שלא יהיה בלגן פוליטי מיותר.
<נעה בן שבת:>
סעיף 13 הוא הוראת המעבר, מוצע להוסיף בו סעיף קטן (ד1), והוא אומר ש"הוגשה בקשה לתגמול מוגדל לפי הכנסה או לתגמול לפי הכנסה על ידי מי שמתקיימות בו הוראות סעיף קטן (ד), ולא נתנה הרשות המוסמכת את החלטתה בבקשה בתוך 90 ימים מיום הדיון בה, יראו את הבקשה כאילו התקבלה והוכרה הנכות בדרגה שהתבקשה". זאת אומרת, זה מנגנון שאומר שאותם 18,500 יועברו עכשיו אוטומטית לחוק נכי רדיפות הנאצים, הם מגיעים לדרגה הבסיסית. אם הם ירצו לקבל תגמול מוגדל לפי הכנסה או לפי אחוזי נכות מוגדלים, הם יצטרכו להגיש בקשה נפרדת לכך. אם הם יגישו את הבקשה הזאת ולא ניתנה שום החלטה בעניינם, בתוך 90 ימים מיום הדיון בבקשה, לא דנו בהם ולא ענו להם - -
<היו"ר חיים כץ:>
יכירו להם - - -
<מיקי רוזנטל:>
יכירו להם באחוזי הנכות שהם תבעו.

<נעה בן שבת:>
- -  לא אמרו להם שחסר להם מסמך, לא אמרו להם שהם מקבלים או לא מקבלים, אז יראו את הבקשה כאילו שהיא התקבלה.
<עפרה רוס:>
מה שהייתי רוצה, ברשותך, הייתי רוצה שיהיה ברור כאן שאנחנו מדברים כאשר יש לו את כל המסמכים. אם אין את כל המסמכים - - -
<מיקי רוזנטל:>
השאלה שלנו היא אחרת, כמה אנשים יהיו שיבדקו שאלה כל המסמכים ואחרי שלוש שנים יגידו שאלה כל המסמכים. די. כולנו מבינים את העניין.
<עפרה רוס:>
 - - -  תשובה מיידית.

<היו"ר חיים כץ:>
סליחה, גברתי.

<יפעת קריב:>
ברור לכם שאתם מקשים עליהם, כי עכשיו ישבו אנשים בני כמובן 80 ומעלה ו-90 ויגישו מלא ניירת.
<מיקי רוזנטל:>
הם בכל מקרה יעשו את זה. מה זה שייך?

<שולי מועלם-רפאלי:>
הם עושים את זה בכל מקרה.

<יפעת קריב:>
שתדעו מה אתם עושים.

<מיקי רוזנטל:>
אנחנו לא עושים. זה מה שהחוק אומר. הם צריכים לתבוע את האחוזים הנוספים שלהם.
<רינה פרנקל:>
הם צריכים להגיש.

<יפעת קריב:>
לא, החוק אומר שמי שצריך להכיר בו, לא צריך להגיש תביעה.

<קריאות:>
 - - -

<שולי מועלם-רפאלי:>
בואי נאפשר לפחות לחלק מהם לקבל יותר. חבל שזה יהיה כל-כך נמוך.

<היו"ר חיים כץ:>
גברתי, את יכולה להצביע בעד, את יכולה - - -

<יפעת קריב:>
שאלתי רק כדי  - - -

<מיקי רוזנטל:>
במקרה הזה כוונתה היתה טובה. זה לא היה פוליטי, זה היה ענייני לגמרי. אפשר להצביע?

<היו"ר חיים כץ:>
מי נגד ההסתייגות של מיקי, ירים את ידו. מי בעד ההסתייגות?

הצבעה

בעד – 1
נגד – 6
ההצעה של חבר הכנסת מיקי רוזנטל לא נתקבלה ותעלה למליאה כהסתייגות לקריאה השנייה ולקריאה השלישית.

<היו"ר חיים כץ:>
שישה נגד. תודה רבה. ההסתייגות לא נתקבלה. תעלה אותה למליאה, תכתוב לי אותה עכשיו למשא-ומתן.
<מיקי רוזנטל:>
תודה רבה.

<נעה בן שבת:>
יש הסתייגות חלופית של חבר הכנסת רוזנטל. חבר הכנסת רוזנטל אמר: אני רוצה או את זה או שאני רוצה - - -
<היו"ר חיים כץ:>
הוא משך את זה.

<נעה בן שבת:>
רגע. הוא לא משך.

<היו"ר חיים כץ:>
תמשוך את השנייה.

<נעה בן שבת:>
אולי זה יותר טוב לו. הוא רוצה שהתקציב השנתי של הרשות המוסמכת יהיה בתוכנית נפרדת ושתקציב הרשות המוסמכת יגדל בכל אחת מהשנים 2014 ו-2015 באיזה שיעור לעומת התקציב בשנה הקודמת.

<מיקי רוזנטל:>
נכון. כל הרעיון היה להוסיף להם פקידים שיטפלו מהר בבעיות.
<היו"ר חיים כץ:>
יש לך את זה ב-90 יום.

<מיקי רוזנטל:>
אין לי בעיה. אני מסיר את ההסתייגות השנייה. תודה רבה.
<היו"ר חיים כץ:>
אנחנו עוברים להסתייגויות של אילן גילאון.

<נעה בן שבת:>
קראנו את ההסתייגויות של אילן גילאון.

<אילן גילאון:>
אם אתה הולך איתי על הסידור אתו, אני מסכים שתצביע נגד.
<היו"ר חיים כץ:>
איזה סידור?

<אילן גילאון:>
התחייבת לסדר את ההסתייגות.

<היו"ר חיים כץ:>
לא התחייבתי שאני אסדר, התחייבתי שאני אנסה.

<אילן גילאון:>
אגב, ההסתייגות הזאת פותרת את הבעיה שחברת הכנסת יפעת קריב העלית, לא צריך ניירת, לא צריך כלום – שני נתונים בלבד: איפה נולדת ומתי.
<וילמה מאור:>
לא, מדובר באחוזי נכות.

<נעה בן שבת:>
אם תתקבל ההסתייגות של חבר הכנסת גילאון שכל האנשים ששהו תחת משטר או תחת מדינה שהיתה נתונה למרות וכו' וכו' – ההגדרה מאוד רחבה – אבל עדיין הם יצטרכו להגיש אחוזי נכות.

<אילן גילאון:>
זה כנראה יותר מדי כדי להתקבל.

<גיא הרמתי:>
אפשר להגיד התייחסות תקציבית לעלות של ההסתייגויות?
<נעה בן שבת:>
חשוב לברר מה העלות התקציבית של ההסתייגות.

<גיא הרמתי:>
ההסתייגות של חבר הכנסת גילאון שמרחיבה לכל המדינות בלי יוצאי מרוקו היא 1.25 מיליארד שקלים. התוספת של יוצאי מרוקו זה 660 מיליון שקלים.
<נעה בן שבת:>
660 מיליון?

<היו"ר חיים כץ:>
היא תקציבית. מה זה משנה אם זה 1.25 מיליארד או מיליארד. זה לא מעניין.

<נעה בן שבת:>
ההסתייגות של חבר הכנסת גפני לגבי מדינות - - -
<גיא הרמתי:>
24 מיליון.

<היו"ר חיים כץ:>
גם תקציבית.

<נעה בן שבת:>
ההסתייגות של חבר הכנסת רוזנטל לגבי המדינות הנוספות: לוב, מרוקו ו - - -

<גיא הרמתי:>
זה אמרתי, המרחיב ביותר. המרחיב ביותר זה 1.25 מיליארד, ללא מרוקו. כולל מרוקו זה עוד 660 מיליון.

<נעה בן שבת:>
לחבר הכנסת רוזנטל היתה הסתייגות רק להוסיף את מדינות צפון אפריקה.

<גיא הרמתי:>

ב-1.25 מיליארד כלול צפון אפריקה ללא מרוקו.
<היו"ר חיים כץ:>
נעה, אנחנו דנים בהסתייגות של אין גילאון.

<נעה בן שבת:>
כן. כל ההסתייגויות האלה הן תקציביות?

<היו"ר חיים כץ:>
כולן תקציביות. כולן מעל 5.8 מיליון שקלים.

<נעה בן שבת:>
למעט ההסתייגות האחרונה של חבר הכנסת רוזנטל לגבי 90 הימים - -

<היו"ר חיים כץ:>
היא לא תקציבית.

<נעה בן שבת:>
- - והמדדים.

<היו"ר חיים כץ:>
אנחנו מצביעים על ההסתייגויות של אילן גילאון.

<יפעת קריב:>
היא לא תקציבית, אבל אם הם יוכרו אוטומטית, היא תהפוך להיות תקציבית.

<היו"ר חיים כץ:>
יפעת קריב, אם האוצר לא אומר את זה, בטח את לא צריכה להגיד את זה. תקשיבי, כשאנחנו מדברים פה, כולנו רוצים לעזור וכולם פוגעים.
<יפעת קריב:>
מותר לי לדבר?
<היו"ר חיים כץ:>
מותר, אבל את רוצה לעזור ואת פוגעת בהם.
<רינה פרנקל:>
על מדינות נוספות לא דנים בכלל?

<אילן גילאון:>
אני מעלה מי זכאי. יכול להיות שכאן מחזקים, ואני מאוד בעד, את אלה שכבר מקבלים ומשאירים כל-כך הרבה בחוץ.
לנו יש עוד הסתייגות בנושא של כפייה.
<היו"ר חיים כץ:>
זה היה ברביזיה.

<נעה בן שבת:>
אדוני, אני רוצה לעשות פה סדר. אני חייבת להבין. ההסתייגות הראשונה נוגעת לעובדי כפייה. הערכתם היא שיש - - -
<גיא הרמתי:>
100.
<נעה בן שבת:>
100 מיליון?

<גיא הרמתי:>
אם הנוסח אומר שבתוך שלושה חודשים היא תקבל תשובה חיובית, גם זו תקציבית. אני לא יודע להעריך כמה.
<נעה בן שבת:>
למה זה תקציבי?

<גיא הרמתי:>
בוודאי - - -
<היו"ר חיים כץ:>
ההסתייגות נפלה, מה זה משנה? את עושה דיונים בתוך דיונים. ההסתייגות נפלה, הצבענו עליה. מה אכפת לך אם היא תקציבית?
<נעה בן שבת:>
אם היא תקציבית, צריך לציין את זה.
<היו"ר חיים כץ:>
היא תקציבית. היא מעל 5.8 מיליון.
<נעה בן שבת:>
פה אתה מדבר על 100 מיליון שקל - - -

<היו"ר חיים כץ:>
כל ההסתייגויות האלה תקציביות, כולן.

<נעה בן שבת:>
אולי אפשר להצביע על ההסתייגות הזאת של הנרדף, על ההסתייגות של קבוצת סיעת מרצ, סיעת חד"ש וסיעת העבודה וחברת הכנסת אורלי לוי אבקסיס. זו ההסתייגות של הכנסת עובדי כפייה.
<היו"ר חיים כץ:>
נצביע על ההסתייגות הזאת. מי נגד, ירים את ידו. מי בעד, ירים את ידו.

הצבעה
בעד – 2
נגד – 4
ההצעה של קבוצת סיעת מרצ, סיעת חד"ש וסיעת העבודה וחברת הכנסת אורלי לוי אבקסיס לא נתקבלה ותעלה למליאה כהסתייגות לקריאה השנייה ולקריאה השלישית.

<היו"ר חיים כץ:>
ארבעה נגד. נגד אחד. ההסתייגות נפלה.

<נסים זאב:>
שניים.
<היו"ר חיים כץ:>
סליחה, לא ראיתי אותך.
<נעה בן שבת:>
ההסתייגות החלופית של קבוצת מרצ ושל קבוצת חד"ש מדברת על ההרחבה הגדולה של "שהה בארץ עוינת" בלי רשימת המדינות עוינות. היא אמרת 1.25 מיליארד.
<אילן גילאון:>
ועוד מרוקו.

<שולי מועלם-רפאלי:>
ועוד מרוקו – 660 מיליון שקלים.

<נעה בן שבת:>
ההסתייגות הזאת, אפשר להצביע עליה.
<היו"ר חיים כץ:>
מי נגד ההסתייגות הזאת, ירים את ידו. מי בעד?

הצבעה

בעד – 2
נגד – 4
ההצעה של קבוצת סיעת מרצ וסיעת חד"ש לא נתקבלה ותעלה למליאה כהסתייגות לקריאה השנייה ולקריאה השלישית.

<היו"ר חיים כץ:>
ארבעה נגד. שניים בעד. ההסתייגות לא נתקבלה.

<נעה בן שבת:>
עכשיו אפשר לנוסח הסעיף, סעיף 3. סעיף 3 אומר כך: "בסעיף 3 לחוק העיקרי – (1) במקום כותרת השוליים יבוא "תגמולים והטבות לנרדפים"; (2) בסעיף קטן (א) – (א) במקום הרישה יבוא "בסעיף זה, "נרדף" – אזרח ישראלי שהוא תושב ישראל, שמתקיים לגביו אחד מאלה:"; (ב) במקום פסקה (2) יבוא: "(2) "הוא מקבל קצבה חודשית לפי ההסכם עם גרמניה"; (ג) פסקאות (3) ו-(4) יימחקו"; (3) במקום סעיף קטן (ב) יבוא: "(ב)(1) נרדף שאילולא התקיים בו האמור בפסקת משנה (א) או (ב) שלהלן היה זכאי לקבל תגמולים לפי חוק נכי רדיפות הנאצים, יהיה זכאי לתגמולים ולהטבות כאילו היה נכה הזכאי לתגמולים לפי חוק נכי רדיפות הנאצים, ובלבד שאינו מקבל קצבה בשל רדיפות הנאצים והוא לא קיבל קצבה כאמור בעד התקופה או חלקה שתחילתה במועד הקובע: (א) הוא עלה לישראל ביום כ"ב בתשרי התשי"ד (1 באוקטובר 1953) או לאחריו, או ביום כ"ט באדר ב' התשי"ז (1 באפריל 1957) לא היה או לא נשאר לאחריו אזרח ותושב ישראל; (ב) ההסכם בין מדינת ישראל לבין הרפובליקה הפדרלית של גרמניה מיום כ' באלול התשי"ב (10 בספטמבר 1952) ומכתב מס' 1א שבו, לא שללו את זכותו לתבוע בשל נכותו את הרפובליקה הפדרלית של גרמניה. (2) כל ההוראות לפי חוק נכי רדיפות הנאצים החלות בעניינו של מי שמבקש לקבל תגמולים לפי החוק האמור יחולו גם בעניינו של נרדף המבקש לקבל תגמולים לפי הוראות פסקה (1), וכל ההוראות לפי חוק נכי רדיפות הנאצים ולפי כל חוק אחר החלות בעניינו של מי שהוכר כזכאי לתגמולים לפי חוק נכי רדיפות הנאצים יחולו גם בעניינו של נרדף שהוכר כזכאי לתגמולים לפי הוראות פסקה (1) כאילו היה נכה הזכאי לתגמולים לפי חוק נכי רדיפות הנאצים. (3) כל זכות או הטבה הניתנת לנכה הזכאי לתגמולים לפי חוק נכי רדיפות הנאצים, מכוח כל דין או הסדר או על ידי גוף ציבורי לפי הסכם או נוהג, תינתן, על פי אותם הסדרים ותנאים, גם לנרדף שהוכר כזכאי לתגמולים לפי הוראות פסקה (1); לעניין זה, "גוף ציבורי" –  הממשלה, וכן גוף מתוקצב או גוף נתמך כהגדרתם בסעיף 32 לחוק יסודות התקציב, התשמ"ה–1985. (ג) מי שהוכר לפי סעיף זה כזכאי לתגמולים ולהטבות והוא מקבל קצבה חודשית לפי ההסכם עם גרמניה או קצבה שקבע שר האוצר כאמור בפסקה (3) להגדרה "קצבה בשל רדיפות הנאצים", או שקיבל קצבה כאמור בעד התקופה או חלקה שתחילתה במועד הקובע, ישולמו לו התגמולים האמורים בניכוי סכום השווה לסכום הקצבה האמורה; לעניין סעיף קטן זה תחושב קצבה המשולמת במטבע זר לפי השער היציג של אותו מטבע הידוע ב-1 בחודש הקלנדרי שבעדו שולמה הקצבה, ואם הקצבה משולמת מראש בעד תקופה של יותר מחודש – לפי השער היציג של אותו מטבע הידוע ב-1 בחודש הקלנדרי הראשון באותה תקופה."
<היו"ר חיים כץ:>
זה סעיף 3.
<נעה בן שבת:>
זה סעיף 3 שאומר: קבלת הקבצה, מנכים - - -

<היו"ר חיים כץ:>
אל תסבירי מחדש. כבר הסברת. מי בעד סעיף 3, ירים את ידו.
הצבעה
בעד סעיף 3 – פה אחד
סעיף 3 אושר.
<היו"ר חיים כץ:>
כל חברי הכנסת שנמצאים, והם שישה במספר, אתה מחליף את  - - -
<משה גפני:>
אני מחליף את ליצמן.

<היו"ר חיים כץ:>
 - - - אישרו את הסעיף הזה, סעיף 3. 

<נעה בן שבת:>
עכשיו, אדוני, אנחנו עוברים להסתייגות לסעיף 5 ולהסתייגות על סעיף 5א.

<היו"ר חיים כץ:>
עכשיו אנחנו מחדשים את הדיון על הרביזיה.

<נעה בן שבת:>
צריך להצביע קודם על הרביזיה. הרביזיה התייחסה גם להחלטה על אישור סעיף 5 וגם התיקון לסעיף 5א.

<היו"ר חיים כץ:>
אנחנו מצביעים. מי בעד אישור הרביזיה, ירים את ידו.
הצבעה

בעד הרביזיה – פה אחד
הרביזיה נתקבלה.
<היו"ר חיים כץ:>
כל חברי הכנסת אישרו את הרביזיה ואנחנו מתחילים את הדיון. בא האוצר ואמר: נעשה הפוך. תעלה את ההסתייגות שלך, שההסתייגות תיפול, תעלה אותה למליאה, ואם תסדר עם האוצר, ההסתייגות תעבור. אני מקבל את זה. אנחנו צריכים לעשות סדר. על ההסתייגות שלי אני חייב להצביע בעד, אז אתה תצביע נגדי ואתה תצביע נגדי. מי בעד ההסתייגות, ירים את ידו. מי נגד ההסתייגות, ירים את ידו.

הצבעה

בעד – 1
נגד – 5 

ההצעה של חבר הכנסת חיים כץ לא נתקבלה ותעלה למליאה כהסתייגות לקריאה השנייה ולקריאה השלישית.

<היו"ר חיים כץ:>
בעד "פה אחד", נגד חמישה. ההסתייגות הזאת לא נתקבלה ונעלה אותה למליאה.

<נעה בן שבת:>
עכשיו תצביע על התיקון לסעיף 5א, סעיף 6 פה.
<היו"ר חיים כץ:>
נצביע על כל סעיף 5א. מי בעד, ירים את ידו.

הצבעה

בעד סעיף 5א – פה אחד
סעיף 5א אושר.
<היו"ר חיים כץ:>
תודה רבה. עכשיו כל הצעת החוק התקבלה.
<נעה בן שבת:>
אפשר להצביע על הצעת החוק.

<היו"ר חיים כץ:>
עכשיו אנחנו מצביעים על הצעת החוק כהכנה לקריאה השנייה - - -
<נעה בן שבת:>
אדוני, יש לי רק הערה אחת.

<היו"ר חיים כץ:>
קטנה או גדולה?

<נעה בן שבת:>
קטנה מאוד. יש פה הפניה מסוימת לתיקון שאמור להיעשות בוועדת הקליטה. הוא מפנה לסכום שייקבע שם, בתיקון המוצע שם. אם ההצעה לא תעבור, נמצא דרך להגיד את הסכום או לקבוע בתקנות.

<היו"ר חיים כץ:>
הוא יעבור. סביר להניח שוועדת הקליטה - - -
<משה גפני:>
על ההסתייגויות שלי הצביעו?

<היו"ר חיים כץ:>
כן. גם אתה הצבעת.
<משה גפני:>
אני לא הצבעתי.

<היו"ר חיים כץ:>
אנחנו על הצעת החוק כפי שנקראה, עם כל ההסתייגויות שהתקבלו – משרד החינוך, לאן אתה הולך?
<שי סומך:>
אני צריך להיות בוועדת העלייה.
<משה גפני:>
אין לך מה להיות שם הם סגרו את הישיבה. אין לך מה להיות שם. אני הולך לדבר על זה.

<היו"ר חיים כץ:>
אנחנו נצביע על כל הצעת החוק בהכנה לקריאה השנייה והשלישית. אנחנו מאמינים שאם נבקש היום פטור מחובת הנחה, אני מאמין שישאירו אותי ערב והצעת החוק תעלה הערב במליאה.
<משה גפני:>
האם אישרו פטור מחובת הנחה?

<היו"ר חיים כץ:>
עוד לא אישרו. יבקשו. עוד לא עברה. אני מקווה שהיא תעבור היום במליאה. 
<משה גפני:>
בעזרת השם. נו, תצביע כבר.

<היו"ר חיים כץ:>
בעזרת השם. מי בעד הצעת החוק כפי שנקראה עם כל ההסתייגות, ירים את ידו. נסים זאב מחליף את יעקב מרגי וגפני מחליף את ליצמן.

הצבעה

בעד – פה אחד
אושרה הצעת החוק להגדלת הסיוע לניצולי שואה (תיקוני חקיקה), התשע"ד-2014, בכפוף לתיקונים, ותעלה למליאה לקריאה השנייה והשלישית.

<היו"ר חיים כץ:>
הוועדה אישרה את זה כהכנה לקריאה השנייה והשלישית. תודה רבה. הישיבה נעולה.
<משה גפני:>
לא, לא.

<היו"ר חיים כץ:>
סליחה, לא נעולה. רבנו, מר גפני, בבקשה.

<משה גפני:>
אני רוצה להודות לך.
<היו"ר חיים כץ:>
תודה לי מחר.

<משה גפני:>
לא, אני רוצה להודות לך.

<היו"ר חיים כץ:>
תודה לי מחר. יש בך הכרת הטוב ותודה לי מחר. דבר.

<שולי מועלם-רפאלי:>
יושב-ראש הוועדה תאפשר לחבר הכנסת גפני לדבר.

<היו"ר חיים כץ:>
בבקשה, אדוני.

<משה גפני:>
אדוני היושב-ראש, אני מודה לך על החוק הזה. הוא חוק חשוב מאוד. אני מודה לך על העניין הזה. ביקשתי מהיועצת המשפטית להגיש את ההסתייגויות שלי, להגיש את זה למליאה, אולי אני אצליח להגיע להסכמות. אני לא אצליח להגיע להסכמות, יצביעו נגדה. אבל הדבר האלמנטרי שאפשרת לכל חברי הכנסת שרצו להגיש הסתייגויות, להגיש הסתייגויות, כולל רביזיה. 

לא הבינה אותי היועצת המשפטית. ראיתי על הפנים שלה שהיא לא מבינה מה אני רוצה ושאני אלך לוועדת הקליטה, שם החוק. הלכתי לוועדת הקליטה לראשונה. 25 שנה אני בכנסת, לראשונה יושב-ראש הוועדה לא נתן לי את הרביזיה. אמרתי לו: אני לא מצביע, לא שום דבר, רק תביא את זה למליאה. הצביע נגד הרביזיה. לראשונה בתולדות הכנסת שיושב-ראש ועדה לא אפשר להביא - - -
<היו"ר חיים כץ:>
אתה מחפש את האור אצלי, לא איפה שנפל לך המטבע.
<משה גפני:>
גברתי היועצת המשפטית, אמרתי לך.
<נסים זאב:>
צריך להבין שהוא עדיין בשלבי קליטה...
<היו"ר חיים כץ:>
אמרת מה שאמרת. 

<שולי מועלם-רפאלי:>
יישר כוח.

<היו"ר חיים כץ:>
תודה רבה, הישיבה נעולה.
<הישיבה ננעלה בשעה 12:00.>
